Уй шароитида лабдаги учуқни даволаймиз - 7 Июня 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Июнь » 7 » Уй шароитида лабдаги учуқни даволаймиз\nТиббиётда герпеснинг саккиз тури мавжуд. Шулардан фақат биринчисигина лабга тошма чиқиши билан намоён бўлади. Вируснинг иккинчи тури эса тана аъзоларининг шиллиқ қавати, шу жумладан, жинсий аъзоларда ҳам юзага келиши мумкин. Лабда герпес пайдо бўлишига, шахсий гигиена воситаларидан умумий фойдаланиш, камдан-кам ҳолатда эса нафас олиш йўли билан юқиши мумкин. Шунингдек, шамоллаш, тўйиб ухлолмаслик, сурункали чарчоқ, стресс ҳолатлари туфайли организмнинг иммун тизими сустлашса ҳам, герпес пайдо бўлади. Организмдаги касаллик вируси иммунитет сустлашиши билан дарҳол фаоллашиб, кўпая бошлайди.\nУй шароитида учуқни даволашда қуйидаги усуллардан фойдаланиш мумкин.\n• Лабда яллиғланиш аломатларини сезсангиз, безовталикни енгиллаштириш учун мойчечак, тирноқгул (колендула) экстрактини жамлаган суртмалар, шунингдек, оққарағай (пихта) мойи билан енгил ишлов бериш мумкин.\n• Бир чой қошиқ қора чойни ярим стакан қайноқ сувга дамланг. Совигунча дам есин. Совиган чойга пахтани юмалоқлаб намланг ва учуқларга қўйинг. Муолажани 3-4 кун давомида кунига бир неча маҳал такрорланг.\n• Касаллик бошланган заҳоти шикастланган жойга пихта мойини суртинг. Лабингиз куйгандек бир оз ачишиши мумкин. Муолажани кечаси бажаринг.\n• Кунига бир неча маҳал қулоқ кирини учуққа суртинг.\n• Пахтани камфора мойига намлаб, кунига бир неча маҳал учуққа суртинг.\nАгарда сизда, учуқ сурункали равишда чиқаётган бўлса, бу организмдаги вируслар таъсиридан бўлади. Бу ҳолатда, албатта, шифокор кўригидан ўтиш зарур.


Инсон организмида заифлик, терининг қуруқлиги ва тирноқларнинг синувчанлиги фойдали моддалар етишмаётганидан дарак беради. Бунда киши организмига қандай витаминлар етишмаётганини аниқлаш йўллари устида тўхталмоқчимиз. Организмда қандай витаминлар етишмаётганини аниқлаш учун киши ўз танаси ташқи кўринишига – сочлари, териси ва тирноқлари ҳолатига эътибор бериши лозим, улар инсон соғлиғи ҳақида аниқ маълумот беради, дея ёзади salomatlik.uz сайти.\nПрезидентнинг 16.06.2017 йилдаги ПҚ–3067-сон «Давлат мулки объектларини сотиш тартиб-таомилларини янада такомиллаштириш чора-тадбирлари тўғрисида»ги қарориимзоланди. Бу ҳақда давлат раҳбарининг матбуот хизмати хабар қилди.\nҚайси етишмаётгани витаминлар биласизми


Косонда 105 оилага саховат кўрсатилди | O'zLiDeP\nТумандаги “Машъал” маҳаласида истиқомат қилувчи Феруза Дўстбоева карантин пайтида қийинчиликларга дуч келди. Чунки турмуш ўртоғининг ногиронлиги борлиги боис рўзғор тебратиш, 2 нафар фарзандни боқиш унинг зиммасида эди.\nКарантин пайтида бу оила маҳалла оқсоқоллари назаридан четда қолмади. Мунтазам озиқ-овқат маҳсулотлари ва моддий ёрдам бериб борилди. Яқинда ЎзЛиДеП фаоллари, депутатлар ҳамда тадбиркорлар ҳиммати билан Феруза Дўстбоева хонадонига соғин сигир ҳадя қилинди. Бу саховатдан оила аъзоларининг ҳаммаси хурсанд бўлишди, қўлларини дуога очишди.\nКосон туманидаги 105 та ана шундай эҳтиёжманд оилага тадбиркор ва ишбилармонлар томонидан 25 бош қорамол, 40 бош қўй-қўзи, 900 бош товуқ ҳамда 40 бош қуён туҳфа қилинди.


Huawei Ҳиндистонда смартфон ишлаб чиқара бошлайди\n16:08 / 16.07.2015\nХитойнинг телекоммуникацион маҳсулот ишлаб чиқарувчи Huawei компанияси Ҳиндистонда смартфон ишлаб чиқариш лицензияси учун танловда ғалабани қўлга киритди. Reuters агентлигининг ёзишича, у Ҳиндистон бозоридаги Хитойнинг биринчи йирик ишлаб чиқарувчиси бўлади.\nҚарор Хитой компаниясининг лицензия бўйича биринчи мурожаатидан 19 ой ўтиб кучга киради. Бундай муддатнинг белгиланиши Ҳиндистон миллий хавфсизлигини таъминлаш борасида зарурий чора-тадбирларни кўриш учун талаб қилинади.\nШунингдек, бу Ҳиндистон бош вазири Нарендра Модининг “Ҳиндистонда ишлаб чиқарилган” кампанияси доирасида ташланган муҳим қадам бўлди.\nҲиндистон бозорида 975 млн мобил абонент мавжуд. Улардан 150 млн нафари хорижий смартфонлардан фойдаланади. HSBC ҳисоботига кўра, бу сон йилига 26 фоизга ошиб боради.


Apple дўконларида стилуслар ўғирлаб кетилмоқда\n00:13 / 21.11.2015\nГап яқинда сотувга чиққан iPad Pro планшети билан ишлашга мўлжалланган Apple Pencil электрон стилуси ҳақида кетмоқда. Аксессуар 99 доллар туради, бироқ сотувга чиқарилгандан кейин дефицит бўлиб қолди. Дўконлар ушбу қурилмадан кам миқдорда олмоқдалар ва улар олиниши биланоқ дарров сотилиб кетмоқда.\nЭҳтимол шунинг учун компания расмий дўконларида намойиш учун қўйилган стилус қўли эгри ташрифчиларни ўзига жалб қилаётган бўлиши мумкин. Стилус гаджетлар турган столларга маҳкамланмаган, чунки бу унинг имкониятларини намойиш қилишни қийинлаштирган бўларди.\nЎғирликлар ҳақида Twitter ва Reddit фойдаланувчилари ёзишмоқда ва улар дўкон ходимлари “қаламлар” ҳақида ҳеч ҳам қайғурмаётганларини таъкидламоқдалар. Дўконга келганлар кўпинча плашнет ва стилус билан назоратсиз қолдириладилар ва аксарият ҳолларда уларга стилусни чўнтакка солиб, олиб чиқиб кетишларига ҳеч ким тўсқинлик қилмайди.


Қирқ қиз қалъаси қирқ бўлакка бўлиниш арафасида\nДеворларнинг емирилиб кетиши, қалъанинг ўз ҳолатини йўқолишига сабаб бўлган. Минг афсуски, бу ҳолатга ҳалигача бефарқ қараб келинмоқда.\nПарламент сўровига юборилган жавоб депутатларни қониқтирмади\nСоғлиқни сақлаш вазири томонидан “парламент сўрови”га берилган жавоб қониқарсиз деб топилиб, кўрсатиб ўтилган масалани қайта кўриб чиқиш ва натижаси ҳақида жорий йилнинг 15 октябрь кунига қадар қўшимча ахборот бериш сўралди.\n- "Сигиртепа" ва "Азлартепа" тепаликларини ўрганиш жараёнида аҳолининг ўз тарихига қанчалик беписандлик билан муносабатда бўлаётганининг гувоҳи бўлдик.\nКушон даврига оид “Арпапоя” тепалигининг бугунги аҳволи қандай?\nБаҳор ойларида ушбу тепаликдан маҳаллий аҳоли ўтлоқ сифатида фойдаланар экан.\nҚаровсиз қолган маданий мерос объектлари\nОбъект тақдири билан ҳеч ким қизикмаган. Ҳозирда масжид эътиборга муҳтож. У тўлиқ реконструкция қилиниши лозим.\nУстунларининг “мадори” қолмаган “Узун ховуз” жоме масжиди\n“Узун ховуз” меъморий обидаси XIX асрда (1840-1860 йилларда) Худоёрхоннинг иниси Султон Муродбек Марғилон шаҳрига ҳоким этиб (1870) тайинлангандан аввал қурилгани таҳмин қилинади.\nОқтепа канали бўйида жойлашган Юнусобод Оқтепа тарихи V-XIII асрларга бориб тақалади. 1886 йилдан бошлаб олимлар томонидан тепаликлар тарихи ўрганила бошланган.\nПискентдаги "Сармозор" зиёратгоҳи қай аҳволда?\nОлимларнинг 1970 йиллардаги илмий изланишларига кўра, Хасти Бузрук зиёратгоҳидан кучли етти хил нур таралиб туриши ва бу нурларнинг ичида энг кучлиси "сариқ нур" эканлиги аниқланган. Шу сабабли мозорнинг номи Сариқ мозор - яъни “Сармозор” деб ҳам аталган.\nСаййид оталиқ мадрасаси эътиборга муҳтож (видео)\nНовости 1621 - 1630 из 1667


Ўзбекистон халқ артисти Дилором Каримова Президентга мурожаат қилди. Актриса ўз мурожаатида “Ўзбеккино” раҳбарияти фаолиятини танқид қилди.\nКаримованинг сўзларига кўра, ушбу соҳада коррупцияга қарши курашиш “байроғи” остида носоғлом муҳит шаклланмоқда. Актриса агар вазият ўзгармаса ушбу соҳадан Акбар Бектурдиев, Сарвар Каримов, Умид Ҳамдамов, Музаффар Эркинов ва Жаҳонгир Ахмедов каби талантли ва ёш ижодкорлар кетиб қолиши мумкинлигини таъкидлади.\nШунингдек, Каримова соҳада гуруҳбозлик авж олганини ва ҳамма бир-бири билан курашаётганини таъкидлади. Эслатиб ўтамиз, аввалроқ режиссер Зулфиқор Мусоков ҳам соҳадаги муаммолар ҳақида Президентга мурожаат қилган эди. Мусоқов агентлик раҳбари Фирдавс Абдухолиқов профессионалларни ишдан бўшатиб, кинога алоқаси йўқ одамларни ишга олаётганини айтган эди. Шунингдек, у маош ажратишдаги ўйинлар ҳақида ҳам гапирган эди.\nO`ZBEK 27 сентябр 2020 10:40\nУзи асли балик бошидан сасигани маълум. Узбекинони бир рахбариятларин эски тажрибали рахбарларни куйиш керак, БИЗНЕСМЕНларни эмас.\nМатлуба Матлюба 27 сентябр 2020 08:04\nТуркиянинг ялонғоч киноларини эфирдан олиб ташлаш керак. Унинг ўрнига фарзандларимизга ўрнат бўла оладиган ватанпарварлик, садоқат фазиларлари барқ уриб турган ҳар қандай давлат киноларини кўрсатиш мумкин.\nМигрант чол . 24 сентябр 2020 10:48\nБоткока ботиб кетган Ухбек кино , бир тийинга киммат фильмларинг , телевидения эса факат ялангоч туркларни курсатади , яна Хайрон буламиз нима учун кизларимиз карисларга тегиб кетаяпти деб\nЎзбекистон янгиликлари » Шоу-бизнес » Ўзбекистон халқ артисти Дилором Каримова Президентга мурожаат қилди


28.10.2020 12:38 0 3468\n«Наркологик касалликлар профилактикаси ва уларни даволаш тўғрисида»ги Қонун Президент томонидан имзоланди.\nҚонунга мувофиқ, аҳолига наркологик ёрдам давлат наркология муассасалари ёки лицензияга эга бўлган хусусий тиббиёт муассасалари томонидан кўрсатилади.\nНаркологик касалликка чалинган шахсни даволаш унинг ёки қонуний вакилининг ёзма розилиги олинганидан кейин амалга оширилади (мажбурий даволаш назарда тутилган ҳолатлардан ташқари).\nШахсни мажбурий даволашга муҳтож деб топиш наркология диспансерлари таркибидаги ихтисослаштирилган тиббий комиссиялар томонидан амалга оширилади.\nМажбурий даволаш суд қарори асосида қўлланилади.\nМажбурий даволашнинг давомийлиги шахс даволаш учун жойлаштирилган кундан эътиборан 5 кунлик муддатда наркология муассасасининг тиббий комиссияси томонидан белгиланиб, давомийлиги 18 ойдан кўп бўлиши мумкин эмас.\nМажбурий даволанишда бўлиши даврида шахсларни даволаш мақсадида уларга меҳнат терапияси қўлланилиши мумкин.\nМажбурий даволаниб чиққан шахсларни ишга жойлаштириш маҳаллий ижро этувчи ҳокимият органлари, ички ишлар органлари, меҳнат органлари ҳамда наркология муассасалари зиммасига юклатилади.\nҚонунга кўра, давлат:\n- психоактив моддалардан ўткир заҳарланиш натижасидаги психозлар чоғида шошилинч тиббий ёрдам кўрсатилишини;\n- амбулатория ва стационар шароитларда маслаҳат бериш-ташхис қўйилишини, даволашни, психопрофилактик, реабилитация, ижтимоий ёрдам кўрсатилишини кафолатлайди.\nҚонун кучга киргач «Сурункали алкоголизм, гиёҳвандлик ёки заҳарвандликка мубтало бўлган беморларни мажбурий даволаш тўғрисида»ги Қонун ўз кучини йўқотади.\nИқтисодиёт 27/11, 18:34\nИқтисодиёт 26/11, 19:35


Кеча, 30 ноябрь куни Ўзбекистондаги Ислом цивилизацияси маркази Ўзбекистон Ёшлар иттифоқи Тошкент шаҳар бўлими билан ҳамкорликда таниқли олим шайх Абдулазиз Мансур ҳазратларининг “Коран. Краткий комментарий” (Қуръони карим оятлари маъноларининг рус тилидаги таржимаси) китоби тақдимоти ўтказилди.\nТақдимот маросимини Ўзбекистондаги Ислом цивилизацияси маркази директор Шоазим Миноваров олиб борди. Унда Ўзбекистон мусулмонлари идораси раиси ўринбосари Ҳомиджон Ишматбеков, Миллатлараро муносабатлар ва хорижий мамлакатлар билан дўстлик алоқалари қўмитаси раиси Рустам Қурбонов, Тошкент шаҳри бош имом-хатиби Нуриддин Ҳолиқназаров, Миллий маданий марказлар вакиллари, проффессор-ўқитувчилар, талаба-ёшлар иштирок этди.\nТадбирда сўзга чиққанлар Қуръони каримнинг башарият учун беқиёс ва мукаммал манба экани, у дастуруламал сифатида инсонларни оила ва жамиятда поклик, ҳалолик, тўғрилик ва самимият руҳида тарбиялаши, шу боис барча мусулмон халқлари уни ўз она тилисида ўқишни хоҳлашини таъкидладилар, ўзбек олимининг Қуръони карим маъноларини рус тилига таржима қилиши мамлакатимиздаги бағрикенглик сиёсатига ҳамоханглиги, ушбу хайрли иш халқимизнинг русийзабон вакиллари, диний таълим муассасаларида таълим олаётган русийзабон талаба ва тадқиқодчилар учун айни муддао бўлгани алоҳида қайд этилди.\nМаълумот учун, мустақиллик йилларида Шайх Муҳаммад Содиқ Муҳаммад Юсуф ҳазратларининг “Тафсири ҳилол”, Шайх Абдулазиз Мансурнинг “Қуръони карим маъноларининг таржима ва тафсири”, муфтий Усмонхон Алимовнинг “Тафсири Ирфон” китоблари нашр қилинди.\nШу пайтгача Қуръони карим хориж ва Россияда рус тилига 16 та таржима қилинган. 2018 йилда Шайх Муҳаммад Содиқ Муҳаммад Юсуф қаламига мансуб “Тафсири ҳилол” рус тилида эълон қилинди.\nШайх Абдулазиз Мансур ҳазратлари Қуръони каримнинг қисқа шарҳли арабча матнини тўғридан тўғри рус тилига таржима қилди. Унинг таҳририга филология фанлари доктори Гулхумор Тўйчиева, тарих фанлари доктори Аҳаджон Ҳасанов, профессор Убайдулла Уватов жалб қилинган.\nУшбу таржима халқимизга муборак бўлсин!\nДругие материалы в этой категории: « Ўзбекистон Сенати раисининг биринчи ўринбосари Оксфорд Ислом тадқиқотлари маркази билан ҳамкорлик масалаларини муҳокама қилди\tНаманган вилоят бош имом-хатибининг Тўрақўрғон туманига ташрифи »


Сирдарёда фуқаро ЙПХ инспекторларига тан жароҳати етказди\n21 Янв 2020 623\n2020 йил 20 январь куни соат 21:30ларда, Сирдарё вилояти Сирдарё шаҳар ҳудуди бўйлаб йўл ҳаракати хавфсизлигини таъминлаш бўйича хизмат олиб бораётган Сирдарё тумани ИИБ ЙҲХБ ЙПХГ катта инспекторлари, Э. Парманов, С.Файзиев ҳамда туман ИИБ 2-сон маҳалла ИИБ ЙПХ ходими Ф.Алимбаевлар Сирдарё шаҳар Ўзбекистон шоҳ кўчасида “Нексия” русумли автомобилини тўтатишга уринганлар. Лекин ҳайдовчи, кейин маълум бўлишича, Қашқадарё вилояти Миришкор туманида яшовчи, 1988 йилда туғилган Ж.Ҳ., ўзи бошқариб бораётган автомашинани тўхтатмаган.\nШундан сўнг ходимлар тўхташ ишорасига бўйсунмаган транспорт воситасини Сирдарё шаҳар Янги Ҳаёт маҳалласидаги “Мега люкс” корхонаси ёнида тўхтатиб, текшириб кўрганларида автомобиль Янги Миришкор қишлоғида яшовчи, 1971 йилда туғилган Б.У.га тегишли, фуқаро Ж.Ҳ. эса уни ҳужжатларсиз бошқариб бораётгани маълум бўлган.\nҲайдовчи Ж.Ҳ. бошқариш ҳуқуқини берувчи ҳужжатлари йўқлигини маълум қилиб турган пайтда, “Нексия” автомобили йўловчиси, Қашқадарё вилояти Миришкор туманида яшовчи, 1996 йилда туғилган Ж.П. йўловчи ўриндиғи томонидан тушиб келиб, тиззаси билан, ЙПХ инспектори Э.Пармоновнинг қорин қисмига тепиб, кўкрак нишонини юлиб олган.\nШунингдек, ЙПХ инспектори сержант С.Файзиев фуқаро Ж.П.ни тинчлантирмоқчи бўлган вақтида, фаол қаршилик кўрсатиб, унинг ҳам кўкрак нишонини юлиб олиб, бармоғини қайириб синдирган. ЙПХ инспекторлари фуқаролар Ж.П. ва Ж.Ҳ.нинг шахсига аниқлик киритиш ва қонуний чора кўриш мақсадида Сирдарё тумани ИИБга олиб келганида, фуқаро Ж.П. ҳуқуқбузарлигини яна давом эттириб, сафдор Ф.Алимбоевнинг юз қисмига бир маротаба калласи билан уриб, тан жароҳати етказган.\nАлкотестер кўриги эса фуқаро Ж.П. нинг “алкоголь мастлик” ҳолатида эканини аниқлаган.\nҲозирда ходимлар бодикамералари хотиралари текширилиб, Сирдарё туман прокуратураси томонидан терговга қадар суриштирув ишлари олиб борилмоқда, деб хабар беради Ўзбекистон Республикаси ИИВ ЙҲХББ ахборот хизмати.\n19 Фев 2020 1434


2018 йил февраль ойи учун жисмоний шахслар даромадидан олинадиган солиқ ва бошқа мажбурий тўловлар ҳисоб-китоби услубияти | NORMA.UZ\n2018 йил февраль ойи учун жисмоний шахслар даромадидан олинадиган солиқ ва бошқа мажбурий тўловлар ҳисоб-китоби услубияти\n●● Январь-февраль ойларида энг кам иш ҳақи (ЭКИҲ) миқдори 344 480 сўмни (172 240 х 2) ташкил этади (20.11.2017 йилдаги ПФ-5245-сон).\n●●●● 2018 йилда фуқароларнинг ШЖБПҲга мажбурий ойлик бадаллари ставкаси ходимга ҳисобланган иш ҳақи (даромад) солиқ солинадиган суммасининг 2%ини, ноль ставкасида (ЭКИҲ 1 баравари) солиқ солинадиган даромад чегирилган ҳолда, ташкил этади (ПҚ-3454-сон қарорга 8-илова).\n344 480 сўмгача\n344 481 сўмдан 1 722 400 сўмгача\n(5 х 344 480)\n344 480 сўмдан ортиқ сумманинг 7,5%и\n1 722 401 сўмдан 3 444 800 сўмгача\n(10 х 344 480)\n103 344 сўм + 1 722 400 сўмдан ортиқ сумманинг 16,5%и\n3 444 801 сўм ва ундан юқори\n387 540 сўм + 3 444 800 сўмдан ортиқ сумманинг 22,5%и\nХодима корхонада чорак ставкада ишлайди. Январь-февраль ойларида у 150 000 сўмдан иш ҳақи олди, йил бошидан жами даромад – 300 000 сўмни (150 000 х 2) ташкил қилади.\nЖисмоний шахснинг 344 480 сўмгача бўлган даромадига ноль ставкаси бўйича солиқ солинади. Ходиманинг иш ҳақидан ЖШДС 0 сўмни (300 000 х 0%) ташкил қилади.\nХодимга январь-февраль ойларида 720 000 сўмдан иш ҳақи тўланган, йил бошидан жами даромад – 1 440 000 сўмни (720 000 х 2) ташкил қилади.\n(1 440 000 – 344 480) х 7,5% = 82 164 сўмга тенг.\nЯнварь ойида 41 082 сўм солиқ ушлаб қолинган. Февраль ойидаги солиқ суммаси 41 082 сўмга (82 164 – 41 082) тенг.\nЯнварь-февраль ойлари учун ШЖБПҲга мажбурий бадаллар суммаси 21 910,4 сўмни ((1 440 000 – 344 480) х 2%) ташкил этади.\nЯнварь ойида ШЖБПҲга 10 955,2 сўм ўтказилган, февраль ойида ажратмалар 10 955,2 сўмни (21 910,4 – 10 955,2) ташкил қилади.\nФевраль ойи учун бюджетга 30 126,8 сўм (41 082 – 10 955,2) солиқ ўтказилади.\nХодимнинг январь-февраль ойларидаги меҳнатига 1 050 000 сўмдан тўланган, йил бошидан жами даромад – 2 100 000 сўмни (1 050 000 х 2) ташкил қилади.\n16,5%лик ставка бўйича солиқ солинадиган даромад суммасини ҳисоб-китоб қиламиз ва январь-февраль ойлари учун солиқни ҳисоблаймиз:\n103 344 + (2 100 000 – 1 722 400) х 16,5% = 165 648 сўм.\nЯнварь ойида 82 824 сўм солиқ ушлаб қолинган. Февраль ойидаги солиқ суммаси 82 824 сўмга (165 648 – 82 824) тенг.\nШЖБПҲга мажбурий бадаллар 35 110,4 сўмни ((2 100 000 – 344 480) х 2%) ташкил этади.\nЯнварь ойида ШЖБПҲга 17 555,2 сўм ўтказилган, февраль ойида ажратмалар 17 555,2 сўмни (35 110,4 – 17 555,2) ташкил қилади.\nФевраль ойи учун бюджетга 65 268,8 сўм (82 824 – 17 555,2) ЖШДС ўтказилади.\nХодимнинг январь-февраль ойларидаги меҳнатига 1 850 000 сўмдан ҳақ тўланган, йил бошидан жами даромад – 3 700 000 сўмни (1 850 000 х 2) ташкил қилади.\n22,5%лик ставка бўйича солиқ солинадиган даромад суммасини ҳисоб-китоб қиламиз ва январь-февраль ойлари учун ЖШДСни ҳисоблаймиз:\n387 540 + (3 700 000 – 3 444 800) х 22,5% = 444 960 сўм.\nЯнварь ойида 222 480 сўм солиқ ушлаб қолинган. Февраль ойидаги солиқ суммаси 222 480 сўмга (444 960 – 222 480) тенг.\nШЖБПҲга мажбурий бадаллар суммаси 67 110,4 сўмга ((3 700 000 – 344 480) х 2%) тенг.\nЯнварь ойида ШЖБПҲга 33 555,2 сўм ўтказилган, февраль ойида ажратмалар 33 555,2 сўмни (67 110,4 – 33 555,2) ташкил қилади.\nФевраль ойи учун бюджетга 188 924,8 сўм (222 480 – 33 555,2) ЖШДС ўтказилади.\nФевраль ойи учун мажбурий суғурта бадаллари 148 000 сўмни (1 850 000 х 8%) ташкил этади.\nСолиқ солинадиган даромадни ҳисоблаймиз:\n3 700 000 – 344 480 х 4 = 2 322 080 сўм.\n16,5%лик ставка бўйича солиқ солинадиган даромад суммасини ҳисоблаймиз ва январь-февраль ойлари учун солиқни ҳисоблаб ёзамиз:\n103 344 + (2 322 080 – 1 722 400) х 16,5% = 202 291,2 сўм.\nЯнварь ойида 101 145,6 сўм солиқ ушлаб қолинган. Февраль ойидаги солиқ суммаси 101 145,6 сўмга (202 291,2 – 101 145,6) тенг.\nШЖБПҲга мажбурий бадаллар 39 552 сўмни ((2 322 080 – 344 480) х 2%) ташкил этади.\nЯнварь ойида ШЖБПҲга 19 776 сўм ўтказилган, февраль ойида ажратмалар 19 776 сўмни (39 552 – 19 776) ташкил қилади.\n6-ВАЗИЯТ Моддий ёрдам олиш чоғида имтиёзни ҳисобга олган ҳолда ЖШДС ҳисоб-китоби\nХодимнинг январь-февраль ойларидаги меҳнатига 1 265 000 сўмдан ҳақ тўланган. Январь ойида унга фарзандининг туғилганлиги муносабати билан 2 200 000 сўм моддий ёрдам берилган. Ходимнинг йил бошидан жами даромади – 4 730 000 сўмни (1 265 000 х 2 + 2 200 000) ташкил қилади.\n● Солиқ кодексининг 179-моддаси 1-бандининг 3 ва 4-хатбошиларига кўра бир йил давомида ЭКИҲнинг 12 бараваригача миқдорда бериладиган қуйидаги моддий ёрдам суммаларига: вафот этган ходимнинг оила аъзоларига ёки оила аъзоси вафот этганлиги муносабати билан ходимга бериладиган тўловлар; ходимга меҳнатда майиб бўлганлик, касб касаллиги ёхуд соғлиққа бошқача шикаст етганлиги билан боғлиқ тўловлар; бола туғилиши, ходим ёки унинг фарзандлари никоҳдан ўтиши муносабати билан бериладиган тўловлар; қишлоқ хўжалиги маҳсулотларини бериш ёки уларни сотиб олиш учун маблағлар бериш тарзидаги тўловларга ЖШДС солинмайди (Солиқ кодексининг 178-моддаси 16-банди). Йил мобайнида ҳисоб-китоб қилишда йил бошида амал қилган ЭКИҲ қўлланилади (172 240 х 12 = 2 066 880 сўм).\nСолиқ солинадиган даромад 2 663 120 сўмга (4 730 000 – 2 066 880) тенг.\n103 344 + (2 663 120 – 1 722 400) х 16,5% = 258 562,8 сўм.\nЯнварь ойида 140 263,8 сўм солиқ ушлаб қолинган. Февраль ойидаги солиқ суммаси 118 299 сўмга (258 562,8 – 140 263,8) тенг.\nШЖБПҲга мажбурий бадаллар суммаси 46 372,8 сўмни ((2 663 120 – 344 480) х 2%) ташкил этади.\nЯнварь ойида ШЖБПҲга 24 517,6 сўм ўтказилган, февраль ойида ажратмалар 21 855,2 сўмни (46 372,8 – 24 517,6) ташкил қилади.\nФевраль ойи учун бюджетга 96 443,8 сўм (118 299 – 21 855,2) ЖШДС ўтказилади.\nХодимнинг январь-февраль ойларидаги меҳнатига 1 300 000 сўмдан ҳақ тўланган. Январь ойида унга 1 800 000 сўмлик ноутбук совға қилинди. Ходимнинг йил бошидан жами даромади – 4 400 000 сўмни (1 300 000 х 2 + 1 800 000) ташкил қилади.\nСолиқ солинадиган даромад 3 366 560 сўмга (4 400 000 – 1 033 440) тенг.\n103 344 + (3 366 560 – 1 722 400) х 16,5% = 374 630,4 сўм.\nЯнварь ойида 271 206 сўм солиқ ушлаб қолинган. Февраль ойидаги солиқ суммаси 103 424,4 сўмга (374 630,4 – 271 206) тенг.\nЯнварь-февраль ойлари учун ШЖБПҲга мажбурий бадаллар суммаси 60 441,6 сўмга ((3 366 560 – 344 480) х 2%) тенг.\nЯнварь ойида ШЖБПҲга 37 886,4 сўм ўтказилган, февраль ойида ажратмалар 22 555,2 сўмни (60 441,6 – 37 886,4) ташкил қилади.\nБюджетга 80 869,2 сўм (103 424,4 – 22 555,2) ЖШДС ўтказилади.\nФевраль ойи учун мажбурий суғурта бадаллари 104 000 сўмни (1 300 000 х 8%) ташкил этади.\nХодим қўлига 1 092 575,6 сўм (1 300 000 – 103 424,4 – 104 000) иш ҳақи олади.\nСолиқ кодексининг 180-моддасига кўра имтиёзга ҳақли бўлган ходимга январь-февраль ойларида 1 300 000 сўмдан иш ҳақи тўланган. Унга никоҳдан ўтиши муносабати билан 2 300 000 сўм моддий ёрдам кўрсатилган ва 1 500 000 сўмлик қийматга эга совға топширилган.\n● Солиқ кодексининг 180-моддаси 2-қисмига мувофиқ имтиёз олиш ҳуқуқига эга бўлган ходимнинг солиқ солинадиган даромадидан ҳар ойда ЭКИҲнинг 4 бараварига тенг сумма (344 480 х 4 = 1 377 920 сўм) чиқариб ташланади;\n2 600 000 – 1 377 920 + 2 300 000 – 2 066 880 + 1 500 000 – 1 033 440 = 1 921 760 сўм.\nОлинган даромадга 16,5%лик ставка бўйича солиқ солинади:\n103 344 + (1 921 760 – 1 722 400) х 16,5% = 136 238,4 сўм.\nЯнварь ойида 125 842,8 сўм солиқ ушлаб қолинган. Февраль ойидаги солиқ суммаси 10 395,6 сўмга (136 238,4 – 125 842,8) тенг.\nШЖБПҲга мажбурий бадаллар суммаси 31 545,6 сўмни ((1 921 760 – 344 480) х 2%) ташкил этади.\nЯнварь ойида ШЖБПҲга 22 769,6 сўм ўтказилган, февраль ойида ажратмалар 8 776 сўмни (31 545,6 – 22 769,6) ташкил қилади.\nБюджетга 1 619,6 сўм (10 395,6 – 8 776) солиқ ўтказилади.\nХодим қўлига 1 185 604,4 сўм (1 300 000 – 10 395,6 – 104 000) олади.\nСолиқ кодексининг 180-моддаси 2-қисмида назарда тутилган имтиёзга эга ўриндош ходимга январь-февраль ойларида 800 000 сўмдан иш ҳақи тўланган. Ходимнинг йил бошидан жами даромади – 1 600 000 сўмни (800 000 х 2) ташкил қилади.\n● Агар асосий бўлмаган иш жойидан ёки бошқа юридик шахслардан даромад оладиган жисмоний шахс бухгалтерияга ундан ЖШДСни энг юқори ставкада ушлаб қолиш ҳақида ариза тақдим этса, у ҳолда даромад тўловчи юридик шахс имтиёзларни қўлламаган ҳолда уни энг юқори ставкада ушлаб қолади (Солиқ кодексининг 186-моддаси 9-қисми). Бундай ариза мавжуд бўлмаган ҳолларда ЖШДС шкала бўйича ушлаб қолинади, солиқ тўловчи эса солиқ органларида ўтган йил учун жами даромадларини кейинги йилнинг 1 апрелига қадар декларациялаши шарт.\nУнинг январь-февраль ойларида олган даромадига 7,5%лик ставка бўйича солиқ солинади:\n(1 600 000 – 344 480) х 7,5% = 94 164 сўмга тенг.\nЯнварь ойида 47 082 сўм солиқ ушлаб қолинган. Февраль ойидаги солиқ суммаси 47 082 сўмга (94 164 – 47 082) тенг.\nШЖБПҲга мажбурий бадаллар 25 110,4 сўмга ((1 600 000 – 344 480) х 2%) тенг.\nЯнварь ойида ШЖБПҲга 12 555,2 сўм ўтказилган, февраль ойида ажратмалар 12 555,2 сўмни (25 110,4 – 12 555,2) ташкил қилади.\nФевраль ойи учун бюджетга 34 526,8 сўм (47 082 – 12 555,2) ЖШДС ўтказилади.\nЎриндошнинг даромади 3 444 800 сўмдан ошмаслигига қарамай, ходимнинг аризасига кўра унинг бутун иш ҳақига 22,5%лик ставка бўйича солиқ солинади. Январь-февраль ойлари учун ЖШДС суммаси 360 000 сўмга (1 600 000 х 22,5%) тенг.\nЯнварь ойида 180 000 сўм солиқ ушлаб қолинган. Февраль ойидаги солиқ суммаси 180 000 сўмга (360 000 – 180 000) тенг.\nЖами иш ҳақидан (ноль ставкаси бўйича солиқ солинадиган даромадни чегирмаган ҳолда) ШЖБПҲга бадаллар (2%) ҳисоблаб ёзилади. Январь-февраль ойларида уларнинг суммаси 32 000 сўмни (1 600 000 х 2%) ташкил қилади.\nЯнварь ойида ШЖБПҲга 16 000 сўм ўтказилган, февраль ойида ажратмалар 16 000 сўмни (32 000 – 16 000) ташкил қилади.\nФевраль ойи учун суғурта бадаллари 64 000 сўмни (800 000 х 8%) ташкил қилади.\nХодимнинг январь-февраль ойларидаги меҳнатига 850 000 сўм ҳақ тўланган, йил бошидан жами даромад – 1 700 000 сўмни (850 000 х 2) ташкил қилади. Ходим Тошкент шаҳрида жойлашган, майдони 50 кв.м бўлган турар жой биносини 1 январдан бошлаб ижарага бериш тўғрисида иш берувчи билан шартнома тузди ва ҳар ойда 1 000 000 сўм ижара ҳақи олади.\nЯнварь-февраль ойлари учун ходимнинг меҳнатга ҳақ тўлаш тарзидаги даромадидан 7,5%лик ставка бўйича солиқни ҳисоблаймиз:\n(1 700 000 – 344 480) х 7,5% = 101 664 сўм.\nЯнварь ойида 50 832 сўм солиқ ушлаб қолинган. Февраль ойидаги солиқ суммаси 50 832 сўмга (101 664 – 50 832) тенг.\nШЖБПҲга мажбурий бадаллар 27 110,4 сўмга ((1 700 000 – 344 480) х 2%) тенг.\nЯнварь ойида ШЖБПҲга 13 555,2 сўм ўтказилган, февраль ойида ажратмалар 13 555,2 сўмни (27 110,4 – 13 555,2) ташкил қилади.\nФевраль ойи учун бюджетга 37 276,8 сўм солиқ (50 832 – 13 555,2) ўтказилади.\nСолиқ ва мажбурий ажратмалар ушлаб қолинганидан кейин ходимга 1 656 168 сўм (850 000 + 1 000 000 – 75 000 – 50 832 – 68 000) тўланади.\n*Жисмоний шахсларнинг даромадидан олинадиган солиқ ва бошқа мажбурий тўловларнинг ҳисоб-китоб услубияти январь ойи учун\n«СБХ»нинг 30.01.2018 йилдаги 4-5 (1224-1225)-сонида чоп этилган.


Қурбон ҳайити муносиб нишонланади\nМамлакатимизда фуқароларнинг эмин-эркин ибодат қилишлари, мусулмонларнинг ўз зиммаларидаги диний арконларни бекаму кўст адо этишлари учун зарур барча шароитлар яратилган.\nТинч-осойишта мамлакатимизда ҳайит намозлари, муборак ҳаж зиёратини адо этишда катта қулайликлар яратиб берилаётганидан барча юртдошларимиз мамнун.\nЎзбекистон Республикаси Президентининг жорий йил 2 августдаги “Қурбон ҳайитини нишонлаш тўғрисида”ги қарорида мамлакатимизда Қурбон ҳайитини муносиб нишонлаш, байрамни тартибли ва юқори даражада, халқимизнинг миллий ва диний қадриятларига мос равишда ўтишини таъминлаш учун тегишли тадбирларни амалга ошириш юзасидан вазифалар белгиланган. Мазкур қарор ижросини таъминлаш учун Андижон вилоятида ҳам зарур барча ишлар амалга оширилмоқда.\nАйни кунларда вилоятнинг ҳар бир маҳалласи, кўчасида тозалик, ободонлаштириш ишлари олиб борилмоқда, имконияти чекланган, бева-бечораларга хайру саховатлар кўрсатилаётир.\nВилоятдаги ҳайит намозлари ўқиладиган масжидларда байрамга пухта ҳозирлик кўрилмоқда. Муборак байрам кунида халқимиз, фуқароларимиз қалбига байрам шукуҳини сингдириш, зиммаларидаги диний амалларни адо этишлари учун яратиб берилаётган имкониятларни тушунтириш мақсадида диний идоралар, Фуқароларнинг ўзини ўзи бошқариш органлари, Ёшлар иттифоқи, Маънавият-тарғибот маркази, ички ишлар бўлимлари, жамоатчилик вакиллари ҳамкорлигида маҳаллаларда, масжидларда кенг кўламли тарғибот ишлари олиб борилмоқда\n– Қурбон ҳайити намози вилоятдаги 171 та жомеъ масжид ҳамда “Сайид Муҳйиддин маҳдум” ўрта махсус ислом билим юртида ўқилади, – дейди Ўзбекистон мусулмонлари идорасининг Андижон вилоятидаги вакили, вилоят бош имом-хатиби ўринбосари Хайрулло Сулаймонов. – Ҳайит намозлари ўқиладиган масжидлар тахт ҳолатга келтирилиб, намозхонлар учун зарур шарт-шароит ва қулайликлар яратилди.\nҲайит намози ўқиладиган масжидларда тозалик, фуқаролар хавфсизлигини таъминлаш мақсадида ички ишлар, ёнғин хавфсизлиги, санитария-эпидемиология назорат маркази ходимлари билан ҳамкорликда зарур чора-тадбирлар кўрилди. Бу борадаги аниқланган камчиликлар бартараф этилди.\nДругие материалы в этой категории: « Ҳайит куни метро ҳам соат 4:30 дан ишлайди\tАрафотда ҳожилар Ҳақ таолога илтижо қилмоқда »


Корхона ходимни бошқа вилоятга бир неча ҳафтага хизмат сафарига юборди. Қайтгач, ходим у юборилган корхонадан тақдим этган, раҳбарнинг имзоси ва корхона муҳри билан тасдиқланган маълумотномада кўрсатилган дам олиш кунларида ишлаганлиги қайд этилган эди.\nБундай маълумотнома ходимни дам олиш кунида ишлаган деб топиш ва унга оширилган иш ҳақи тўлаш ёки Меҳнат кодексига мувофиқ дам олиш кунлари бериш учун етарлича асос ҳисобланадими?\n– Бундай вазиятда маълумотнома тақдим этиш етарли эмас.\nЎзбекистон Республикаси ҳудудидаги хизмат сафарлари тўғрисида йўриқноманинг (АВ томонидан 29.08.2003 йилда 1268-сон билан рўйхатдан ўтказилган) 7-бандига мувофиқ хизмат сафарида бўлган ходимларга улар юборилган корхоналардаги иш вақти режими ва дам олиш вақтлари тааллуқли бўлади. Хизмат сафари вақтида фойдаланилмаган дам олиш кунлари, бошқа дам олиш кунлари хизмат сафаридан қайтганда тикланмайди.\nАгар ходим атайдан дам олиш ёки байрам кунларида ишлаш учун хизмат сафарига юборилган бўлса, ушбу кунларда ишлагани учун амалдаги қонунчиликка мувофиқ камида икки ҳисса миқдорида компенсация тўланади (Меҳнат кодексининг 157-моддаси). Агар ходим маъмуриятнинг фармойишига биноан хизмат мажбуриятини бажариш учун дам олиш кунида хизмат сафарига кетса, унга хизмат сафаридан қайтгач белгиланган тартибда бошқа дам олиш куни берилади.\nМКнинг 130-моддасига мувофиқ дам олиш кунларида ишлатиш тақиқланади. Иш берувчининг фармойиши бўйича айрим ходимларни дам олиш кунлари ишга жалб этишга алоҳида ҳоллардагина, жамоа шартномасида, агар у тузилмаган бўлса, – иш берувчи томонидан касаба уюшмаси қўмитаси ёки ходимларнинг бошқа вакиллик органи билан келишиб белгиланган асослар бўйича ва тартибда йўл қўйилади.\nДам олиш кунида ишлашга жалб этиш ходимнинг ёзма розилиги – индивидуал (ҳар бир ходимнинг) ёки жамоавий (масалан, бригаданинг) розилиги билан амалга оширилади. Розилик олинганидан кейин буйруқ чиқарилади, унда иш вақтидан ташқари вақтда ишлаш заруратини туғдирган сабаблар, жалб этиладиган ходимларнинг тоифалари, иш вақти, қўшимча ҳақ тўлаш шартлари, отгуллар бериш ва бошқа ҳоллар баён этилади.\nСизнинг вазиятга келсак, агар хизмат сафарида зарурат туғилса ва ходим дам олиш кунларида ишлашга рози бўлса, бу ҳақда иш берувчини хабардор қилиши лозим. Келишилганидан кейин иш берувчи оширилган ҳақ тўланувчи ёки отгуллар бериладиган дам олиш кунларида ишлаш тўғрисида қўшимча буйруқ чиқариши керак.\nХулоса чиқарамиз: дам олиш кунларида ишлаш ходимни хизмат сафарига юборган ташкилот раҳбарининг буйруғи билан расмийлаштирилиши керак. Айни у оширилган ҳақни тўлаш ёки МКга мувофиқ отгуллар бериш учун асос бўлади.


ҳар қандай кунда янги тарифга ўтиш мумкин. Эслатиб ўтамиз, яқинда, UZTELECOM уйда фойдаланиш учун 4, 6, 10, 20, 40, 100 Мбит/с тезликдаги ... тижорат директори в.в.б. Алишер Зуфаров. Янги тариф режаларига UZTELECOM савдо ва хизмат кўрсатиш офисларида уланиш мумкин, амалдаги абонентлар ...\nмуҳим воқеалардан бехабар қолиш осон. Аввал шундай эди, лекин энди UZTELECOMнинг янги «ICT AUDIO NEWS» лойиҳаси орқали — АКТ дунёсидаги янгиликлар ... ривожлантиришимиз мумкин. Ғоя ва таклифларингизни audionews@UZTELECOM.uz манзилига юборинг», дейилади хабарда. Ҳозиргача ушбу каналга ...


Покистон жангарилари қаерга ғойиб бўлишди? - BBC News O'zbek\nПокистон жангарилари қаерга ғойиб бўлишди?\nИлёс Хон Би-би-си, Исломобод\nImage caption Толибон ва бошқа қуролли гуруҳлар Вазиристонни жангарилар уясига айлантиришган\nПокистон пиёда қўшинлари ва махсус кучлари ва ниҳоят "жангарилар маркази" - Шимолий Вазиристоннинг Мироншоҳ шаҳарчасига кириб боришди. Йилларки, ҳарбийлар бу амалиётларга қўл уришни истамай келаётганди.\nШаҳарча қудратли маҳаллий гуруҳлар ва уларнинг хорижий иттифоқчилари учун бошқарув маркази ролини ўйнаб келган. Ва мазкур ҳудуд Афғонистон-Покистон чегара минтақасидаги жангарилар бекинган охирги йирик ҳудуд ҳисобланади.\nҚўшинлар душанба куни икки ҳафта давом этган ҳаво ҳужумлари ортидан илгарилашди. Расмийлар бундан олдин минтақадаги қарийб ярим миллион аҳолини кўчиришга буйруқ беришганди.\nҲарбий амалиётлар илк куни нималарга гувоҳ бўлдик?\nЖурналистлар жанг майдонига қўйилмагани боис ягона манба ҳарбийлар бўлиб қолишмоқда. Улар қақшатқич отишмалар кечгани ва бунда муайян сондаги "жангарилар" ўлдирилганини айтишади. Бундан ташқари, ерости йўллар ва баъзи корхоналардан портловчи воситалар топилган.\nImage caption Пиёда қўшинлар ҳужуми икки ҳафтдан бери кутилаётганди\nБироқ, ҳудудда ин қургани айтилган асосий гуруҳлар - Покистон Толибони ё-да, Ҳаққоний тармоғига тегишли юқори ва ё ўрта мавқеъдаги раҳбарлари қаердалиги борасида лом-лим дейилмайди. Ёҳуд шаҳарчада кўплаб хорижийлар билан бирга Вазиристоннинг ўзидан ўсиб чиққан уч жангари гуруҳ борлиги ҳақида ҳам гапирилганди.\nДалиллар мазкур гуруҳлар Мироншоҳ атрофи ва Шимолий Вазиристондаги бошқа асосий шаҳарча Мир Алидан аллақачон қочиб қолишганига ишора қилмоқда.\nУлардан энг донғи чиқаргани Покистон Толибон ҳаракати иттифоқчиси бўлган ўзбек жангарилари эди. Улар 7 июн куни Карачи ҳаво қўнолғасига ҳужум масъулиятини зиммаларига олиб чиқишганди. Айнан ўзбек жангарилари бу кунги ҳарбий амалиётлардаги асосий нишонлардан бири деб ишонилади.\nАммо, ҳозир уларнинг аксари ҳозир Афғонистоннинг Хост вилоятига ўтиб олганлари тахмин қилинади. Покистон қўшинлари ҳарбий амалиётлар олди чегара бўлинмасини икки ҳафтача назоратсиз қолдиришди.\nҲаққоний тармоғи етакчилари ҳам худди шу йўлни тутган кўринади. Улар одатда Хост ва Покистоннинг Хуррам қавм ҳудудидан бошпана топишган. Расмийлар рад қилишларига қарамай, Ҳаққоний тармоғи аъзолари минтақадаги хавфсизлик нуқталаридан бемалол ҳаракат қилиб келишган.\nВазиристоннинг ўзидан чиққан Толибон ва унинг афғон иттифоқчилари ҳамон Вазиристон жануби ва ғарбида изғиб юришади. Улар қуролланган ва осонгина кўчиб юрадилар.\nАммо, ушбу жангариларнинг йўлбошчилари - Ҳафиз Гул Баҳодир, Баҳавал Хон ва Хон Саид Сажналар Покистон ҳарбий амалиётларига қарши бирон сўз дейишмади.\nImage caption Қарийб ярим миллион одам Шимолий Вазиристонни тарк этди\nГарчи ҳудудга баъзи Толибон қолдиқларини нишонга олган ҳаво ҳужумлари уюштирилган эса-да, Покистон ҳукумати мазкур минтақани тўла назоратга олиши мумкинлигига ишора бермади.\nАйни пайтда қўшни Жанубий Вазиристондаги яна бир жангарилар маскани Вана минтақасига қадам босилгани йўқ.\nХуллас, ҳарбий амалиётлардан бири умумий манзараси шуки, саҳнадан асл "душманлар" ғойиб бўлишган.\nКўплари Афғонистон тарафга ўтиб кетганлари хабар қилинади. Улар жорий йил охирида НАТО қўшинлари олиб чиқиб кетилганидан сўнг мамлакатда беқарорликларни келтириб чиқаришлари мумкин.\nКўплаб таҳлилчилар бу мутлақо кутилмаган ҳол эмаслигини айтишади.\nТанқидчилар узоқ вақтдан бери Покистонни Афғонистон назоратига интилаётганликда айблайдилар. Уларнинг фикрича, Покистон шу йўл билан асосий рақиби Ҳиндистоннинг ўзига қарши "иккинчи жабҳа" очиши олдини олишга уринади.\nImage caption Мироншоҳдаги асосий бозор июн ўрталарида комендантлик соати эълон қилингач, ёпиб қўйилди\nШунингдек, Покистон жангари гуруҳлардан Афғонистонни назорат қилиш ва Ҳиндистонни беқарорлаштиришда фойдаланаётгани айтиб келинади.\nАммо, кўплаб Исломий жангарилар бугун Покистоннинг ўзини қонуний нишон деб кўраркан, таҳлилчиларга кўра, Покистон НАТО ортда қолдираётган Афғонистонда Толибон яна бош кўтаришини истамаётган бўлиши мумкин.\nУларнинг айтишларича, жорий амалиётлар ҳозир кўпроқ жангариларни Афғонистон тарафга суриб чиқариш ва ё уларни буткул йўқ қилишдан кўра чекка ҳудудлар бўйлаб сочиб юборишга қаратилган кўринади.\nШарҳловчиларнинг ишонишларича, ҳамон баъзи қуролли гуруҳлар Покистон учун Афғонистонда Ҳиндистон таъсири кучайиши олдини олишда қурол сифатида зарур бўлиши мумкин.\nХуллас, Покистоннинг айни пайтдаги асосий мақсади ўз чегараларини Афғонистондан оқиб келишлари эҳтимоли бўлган душман гуруҳлардан мустаҳкамлашдир.\nБироқ, Покистон яна бир танловни очиқ қолдирмоқда - у ўз тупроғида қолганлар билан қандай ҳисоблашмоқчи эканига оид режасини ошкор қилмоқчи эмас.


Флик: «Болалигимдан «Бавария» мухлисиман. Бу жамоада икки ажойиб мавсумни ўтказдим»\n«Бавария» бош мураббийи Ҳанс-Дитер Флик Германия чемпионатининг 32-туридан ўрин олган «Боруссия» Мёнхенгладбахга (6:0) қарши ўйиндан сўнг ўз фикрлари билан ўртоқлашди.\nЭслатиб ўтамиз, Мюнхен клуби қаторасига 9-бор Бундеслига чемпионига айланди.\n«Жамоа эришган ютуқлар ҳайратланарли. Ўтган мавсумни муваффақиятли ўтказганимиздан сўнг деярли дам олмадик. Кўпинча ҳар 3 кунда ўйнадик, лекин жуда яхши ҳаракат қилдик. Чемпионликни қўлга киритганимиздан хурсандмиз – бу энг ҳаққоний соврин.\n«Боруссия» билан ўйинга тайёрлигимиз аниқ эди. Бу – жамоанинг характери. Клуб муваффақиятга эришиш учун қулай муҳит яратди.\nБолалигимдан «Бавария» мухлисиман. Герд Мюллер, Пауль Брайтнер, Карл-Ҳайнц Румменигге менинг кумирларим эди.\nБу ерда икки ажойиб мавсумни ўтказдим. Клубда ҳукм сураётган бирдамликни ҳис қилиш жуда яхши бўлди. Бу йиллар мен учун қадрли», – дея Фликнинг сўзларини келтиради клуб расмий сайти.


ЧУҚУР ТАҲЛИЛ ВА ТАНҚИД АСОСИДА\nВилоят ҳокимлигида 2012 йилнинг биринчи ярим йиллигида вилоятни ижтимоий-иқтисодий ривожлантириш якунлари ва 2012 йилги иқтисодий дастурнинг энг муҳим устувор вазифалари амалга оширилишини таъминлаш чора-тадбирларига бағишланган мажлис бўлиб ўтди.\nУнда шаҳар ва туманларнинг ҳокимлари, уларнинг ўринбосарлари, бошқармалар, ташкилотларнинг, ҳуқуқни муҳофаза қилиш органларининг раҳбарлари, нодавлат нотижорат ташкилотларнинг, оммавий ахборот воситаларининг вакиллари иштирок қилдилар.\nМажлисни вилоят ҳокими вазифасини бажарувчиси П.Бобожонов бошқариб борди.\nЎзбекистон Республикаси Президенти И.Каримов томонидан 2012 йил 19 январда республика Ҳукуматининг мажлисида белгилаб берилган иқтисодий ислоҳотларни чуқурлаштиришнинг энг муҳим устувор вазифалари амалга оширилишини сўзсиз таoминлашга доир чора-тадбирлари ва 2012 йилнинг биринчи ярим йиллигида ижтимоий-иқтисодий ривожлантиришнинг макроиқтисодий кўрсаткичлари тўғрисида вилоят ҳокимининг биринчи ўринбосари Ш.Хўжаниёзова маъруза қилди.\nВилоятимиз ижтимоий-иқтисодий соҳаларида ислоҳотлар изчил давом этиб, воҳа бўйлаб яратувчилик, бунёдкорлик ишлари кенг миқёсда олиб борилаяпти. Истиқболли бошламалар, лойиҳалар ва дастурларнинг ижроси ўзининг самарасини бераётир. Жорий йилнинг биринчи ярим йиллигида ялпи ҳудудий маҳсулот 10,7 фоизга, саноат маҳсулотлари ишлаб чиқариш ҳажми 12,1 фоизга, қишлоқ хўжалиги маҳсулотлари етиштириш ҳажми 3,8 фоизга, қурилиш ишлари ҳажми 11,8 фоизга ўсишга эришилди.\nМаҳаллий товар ва хизматлар ишлаб чиқарувчиларни ҳар томонлама қўллаб-қувватлаш натижасида истеъмол товарлари ишлаб чиқариш ҳажми 14 фоизга, маҳаллийлаштирилган маҳсулотлар ҳажми 28,5 фоизга, чакана товар айланмаси 10,5 фоизга ва хизматлар 12,5 фоизга ўсиши таъминланди.\nЯлпи ҳудудий маҳсулотда хизмат соҳаси улуши жорий йилнинг биринчи ярим йиллиги якунлари бўйича 53,4 фоизга етди. Тадбиркорликни янада ривожлантиришга алоҳида эътибор қаратилди. Жумладан, жорий йил биринчи ярим йиллигида тижорат банклари томонидан кичик бизнес ва хусусий тадбиркорлик субъектларига 111,5 млрд. сўм ёки ўтган йилга нисбатан 140,7 фоизга кўп кредит маблағлари ажратилди.\n“Мустаҳкам оила йили” Давлат дастури ижросини таoминлаш учун барча манбалар ҳисобидан 45 млрд. сўм маблағлар йўналтирилди. Ёш оилаларни қўллаб-қувватлаш кундалик эътиборда бўлмоқда.\nАйниқса, шу йилнинг биринчи ярим йиллигида Урганч шаҳри марказий қисмини реконструкция қилиш Дастурига асосан бунёдкорлик ишлари давом этаяпти. Жумладан, Ал-Хоразмий кўчасидаги эски уй-жойлар ўрнида 76,4 млрд. сўмлик 12 та 4-5 қаватли 445 хонадонга мўлжалланган замонавий кўп қаватли уй-жойларда айни вақтда пардозлаш ишлари олиб борилаяпти. Шунингдек, ушбу кўчада 59 та якка тартибдаги бугунги кунда эскириб қолган уй-жойлар бузилиб, улар ўрнида 3 қаватли 28 та савдо, маиший хизмат кўрсатиш объектларида пойдевор-бетон ишлари ниҳоясига етказилиб ғишт териш ишлари бошлаб юборилди. “Ўзбекистон” кўчасида сайилгоҳ ташкил қилиш ишлари жадаллашмоқда. “Ёшлар кўли” объектида ҳам 10 млрд. сўмга яқин қурилиш ва ободонлаштириш ишлари тез суръатлар билан давом этаяпти.\nСайёҳликни ривожлантиришга алоҳида эътибор қаратиляпти. 2011-2012 йилларда вилоятда туризмни ривожлантириш ва туристик хизматлар экспорт салоҳиятини оширишга доир манзилли чора-тадбирлар Дастурига асосан туристик ташкилотлар сони 35 тага кўпайди. Айни пайтда Урганч шаҳри ва Хива туманида янгидан 6 та меҳмонхона қурилиш ишлари олиб борилаяпти.\nЙўловчиларга, меҳмонларга қулайлик яратиш мақсадида Урганч шаҳар халқаро аэропортининг эски биноси қайта таъмирланиб, халқаро авиарейслар учун зал ташкил этилди ва барча зарур анжомлар билан жиҳозланди. Шунингдек, Урганч темир йўл вокзалини қайта таъмирлаш бўйича 4 млрд. сўмлик ишлар амалга оширилиши режалаштирилган.\nАҳоли бандлигини таъминлаш, янги иш ўринларини очиш устувор вазифалардандир. Вазирлар Маҳкамасининг Озиқ-овқат маҳсулотлари ва ноозиқ-овқат маҳсулотлари ишлаб чиқаришни кенгайтиришга оид баёнлари ижроси юзасидан вилоятда жорий йилнинг 1 июль ҳолатига 31,6 млрд. сўм маблаь сарфланиб, 619 та янги иш ўринлари яратилди. Шовот туманида ташкил этилаётган “Ўзтех Шовот” қўшма корхонасида йилига 5000 тонна пахта хом ашёсини қайта ишлаш қувватига эга корхонани Мустақиллигимизнинг 21 йиллиги байрами арафасида ишга тушириш режалаштирилмоқда. Бунинг натижасида 220 та янги иш ўринлари яратилади ва ишлаб чиқарилган маҳсулотнинг 90 фоизи экспортга чиқарилади.\nБироқ ҳамон айрим туманларда мавжуд резерв ва имкониятлардан етарли фойдаланилмаётганлиги оқибатида саноат маҳсулотлари ишлаб чиқаришда оқсоқликка йўл қўйилди. Жумладан, Боғот, Янгиариқ ва Шовот туманларида саноат маҳсулотлари ишлаб чиқариш ўсиш суръатлари ўртача кўрсаткичдан паст бўлди. Қўшкўпир туманида эса саноат маҳсулотлари ишлаб чиқариш ҳажми 2011 йилнинг шу даврига нисбатан 72 фоизни ташкил этди, холос. Саноатда асосий прогноз кўрсаткичлар таъминланган бўлсада 22 та асосий саноат корхоналаридан 6 тасида ўтган йилнинг шу даврига нисбатан 15 млрд. сўмлик маҳсулот кам ишлаб чиқарилди. Иккита саноат корхонаси халқ истеъмол моллари ишлаб чиқариш ҳажмини 6,2 млрд. сўмга камайтирган. Боғот, Урганч, Янгиариқ туманларида халқ истеъмол моллари ишлаб чиқариш талаблар даражасида эмас.\nМажлисда озиқ-овқат маҳсулотларини қайта ишлаш бўйича кутилаётган натижаларга эришилмаётганлиги, масалан, мева-сабзавотни қайта ишлаш бўйича Боьот туманида 2 та корхона деярли фаолият кўрсатмасдан турганлиги, Қўшкўпир, Хива, Янгиариқ ва Ҳазорасп туманларида умуман қайта ишлаш корхоналари ташкил қилинмаганлиги қайд этилди ва аҳволни яхшилаш бўйича аниқ вазифалар қўйилди. Сутни қайта ишлаш бўйича Ҳазорасп, гўштни қайта ишлаш бўйича Қўшкўпир, Янгиариқ туманларида белгиланган лойиҳалар бажарилмаган.\nМажлисда Хива, Урганч, Янгиариқ, Хонқа, Шовот туманларида тадбиркорлик субъектлари сони камайиб, айримлари фаолият кўрсатмаётганлиги қаттиқ танқид қилинди. Саноат маҳсулотлари ишлаб чиқарувчи 495 та корхонадан атиги 29 таси ёки 6 фоизида маҳсулотлар экспорти йўлга қўйилган. Жумладан, бу кўрсаткич Хива туманида 1,7 фоизни, Янгиариқда 3,6 фоизни ва Хонқада 3,4 фоизни, Қўшкўпир туманида 3,8 фоизни ташкил этади, холос. Ҳисобот даврида Янгиариқ, Қўшкўпир, Янгибозор туманларидаги ҳудудий тасарруфдаги корхоналар томонидан маҳсулот экспорти умуман амалга оширилмаган.\nАҳолининг меҳнатга лаёқатли ва касб-ҳунар коллежларининг битирувчиларини иш билан банд қилиш, бу борадаги долзарб масалалар аниқ мисоллар асосида таҳлил этилди ва бу юзадан шаҳар, туман ҳокимларига, мутасадди ташкилотларнинг раҳбарларига топшириқлар берилди.\nМажлисида сўзга чиққан вилоят адлия бошқармасининг бошлиғи Х.Исоқов тадбиркорлик субъектлари ва хорижий инвесторлар фаолиятининг ҳуқуқий ҳимоясини ва кафолатларини кучайтириш юзасидан олиб борилаётган фаолиятга, вилоят Давлат солиқ бошқармаси бошлиғи А.Мирзараҳимов солиқ маъмурчилиги тизимини такомиллаштириш ва назорат органларининг тадбиркорлик субъектлари фаолиятига аралашувини чеклаш юзасидан кўрилаётган чора-тадбирларнинг натижаларига алоҳида тўхталдилар.\nЖорий йилнинг биринчи ярим йиллигида Инвестиция дастури параметрларининг бажарилиши ҳамда модернизациялаш, техник ва технологик жиҳатдан қайта жиҳозлаш, ишлаб чиқаришни маҳаллийлаштириш бўйича инвестиция лойиҳаларини амалга оширишни жадаллаштириш, шунингдек, жалб этилган хорижий инвестицияларни ўз вақтида ўзлаштириш юзасидан қўшимча чора-тадбирлар тўғрисида вилоят иқтисодиёт Бош бошқармаси бошлиғи Р.Собиров, вилоятда иқтисодий ночор, кам қувватда ишлаётган ва фаолият кўрсатмаётган корхоналар фаолиятини йўлга қўйиш борасида олиб борилаётган ишлар юзасидан вилоят монополиядан чиқариш ва рақобатни ривожлантириш бошқармаси бошлиғи Т.Давлетов ҳисоботи тингланди.\nШунингдек, мажлисда экспорт қилувчи корхоналарни рағбатлантиришни кучайтириш ва рақобатбардош маҳсулотларни экспортга етказиб беришни кенгайтириш, бу борада маҳаллий ҳокимликларнинг масъулиятини кучайтириш ва қишлоқ жойларида уй-жой қуриш, транспорт, муҳандислик-коммуникация инфратузилмасини ривожлантириш комплекс дастурларини амалга оширишда ишларни мувофиқлаштириш самарадорлиги ва йўл қўйилган қолоқликни бартараф этиш ҳам муҳокама этилди.\nМажлисда иқтисодиёт тармоқларини, уй-жой фондини, ижтимоий соҳа объектларини ҳамда ишлаб чиқариш инфратузилмасини куз-қиш даврига тайёрлашни тезлаштириш айни кунда бу йўналишда ташкил қилинаётган фаолият мисоллар асосида таҳлил қилиниб, кечиктириб бўлмайдиган вазифалар тўғрисида вилоят ҳокимининг ўринбосари Р.Рўзметов ҳисобот берди.\nМажлис кун тартибига қўйилган барча долзарб масалалар юзасидан Урганч шаҳри ва туманлар ҳокимларининг, қатор бошқармалар, ташкилотлар раҳарларининг ахборотлари тингланди.\nЎзбекистон Республикаси Бош вазирининг ўринбосари Б.Зокиров мажлисда қатнашди ва сўзга чиқди. Ўзбекистон Республикаси Давлат мулк қўмитаси раиси вазифасини бажарувчиси А.Абдуҳакимов мажлисда қатнашди.\nМажлисда муҳокама этилган масалалар юзасидан тегишли қарорлар қабул қилинди.


Бош саҳифа Илм ва фанТарихХу Цзинтао: Минг отли аравани бошқариш сири\nХу Цзинтаога яқин бўлган кишилар унинг ҳофизаси ўта кучли экани, кўп йиллик воқеа ва юзлаб одамларни хотираси сақлаб қола олишини айтишади. Ху Цзинтао ғарбона демократияга қарши кескин қарашлари билан танилган.\nАйни пайтда жуда юқори суръатда ривожланаётган мамлакатга бошчилик қилаётган сиёсатдон Шарқ халқлари чуқур тарихий илдизга эга бўлган миллий анъана ва қадриятларга эга экани, Ғарб давлатларининг демократияга асосланган эркинлик ғоялари бу қадриятларга мос келмаслигини урғулайди.\nХитой Халқ Республикаси Раиси Ху Цзинтао сиёсий фаолиятига назар\nДунёнинг бешдан бир қисм аҳолиси истиқомат қилаётган Хитой давлати бугун халқаро сиёсатни мувофиқлаштирадиган, сайёрамизнинг турли нуқталарида рўй бераётган воқеа-ҳодисаларга бевосита таъсир кўрсатадиган бармоқ билан санарли давлатлардан бирига айланди. Албатта, Хитойнинг бу даражага етиши учун мамлакат кўп минг йиллик тарихга эгалиги ёхуд энг кўп аҳоли яшаётган ҳудуд экани кифоя қилмади. Бу борада ҳукумат ва давлат раҳбарлари, хусусан, Хитой Халқ Республикаси Раиси Ху Цзинтао катта ўрин тутади. Шу боис, охирги пайтларда улкан бир давлат бошқарувчиси сифатида ушбу сиёсатдон ҳаёти ва фаолиятига бўлган қизиқиш ошиб бормоқда.\nХу Цзинтао 1942 йилнинг 25 декабрьида Хитойнинг шарқий музофотларидан бири Анхойда дунёга келди. Келгусида ҳаётнинг кўп аччиқ-чучугини тотиб кўришга маҳкум бўлган болакай турфа ташвишлар теграсида вояга етди. Беғубор гўдаклик чоғлари ортда қолиб, оқ-қорани таний бошлаган Ху Цзинтао жуда қашшоқ оилада туғилгани, ота-онасининг бор-буди онда-сонда ҳосил бериб қоладиган бир парча ер эканини англаб қолди. Ана шунда ҳали қишлоқнинг содда бир йигити бўлган Цзинтао чуқур илм олиш ва қашшоқликда умр кечираётган оиласи ҳамда яқинларини билим ва ақл воситасида фаровонликка олиб чиқишга аҳд қилди.\nХу Цзинтао ана шу эзгу мақсад ижобати йўлида 1960 йили Хитойдаги етакчи олий ўқув юртларидан бири Пекин университетига ўқишга кирди. Ўша пайтларда Хитойда қишлоқ хўжалиги ислоҳотлари давом этар ва айнан шу соҳадаги мутахассисларга катта эҳтиёж бор эди. Шу боис ҳам, Ху Цзинтао гидротехника ихтисослигини танлади. Қаҳрамонимиз университетдаги таҳсил йиллариданоқ ташкилотчилик қобилиятини кўрсатди ва жамоатчилик ишларида фаол иштирок этди.\nХитойда бошқа давлатларда учрамайдиган ўзига хос анъана шаклланган. Буюк девор мамлакатида кимки юқори давлат лавозимларини эгаллашни истаса, энг аввал коммунистик партияга аъзо бўлади. Шу билан сиёсий фаолиятга йўл очилади, олдда турган тўсиқлар ўз-ўзидан йўқолади. Айни пайтда Хитой Халқ Республикасини Раиси вазифасини бажараётган Ху Цзинтаонинг таржимаи ҳолида ҳам партия иши билан боғлиқ фаолият асосий саҳифани ташкил этади.\nБўлажак давлат раҳбари 22 ёшидаёқ мамлакатдаги етакчи ва ҳукмрон партияга аъзо бўлди. Бу воқеа амалда Ху Цзинтао сиёсий фаолиятини бошлаб берди.\nУниверситетни битирган қайноқ қонли талаба Хуанхе дарёсида бунёд этилаётган ГEС қурилишида иштирок этиш учун Хитойнинг узоғ ғарбий музофотига юборилди. Оғир участкаларда фидойилик билан меҳнат қилиб ўзини кўрсатган Ху Цзинтао кўп ўтмай партия бошқарув идораларига ишга таклиф этилди. Турли бошқарув лавозимларида хизмат қилган ёш арбоб 1980-йилларга келиб Хитойнинг кўзга кўринган сиёсий етакчиларидан бирига айланди.\n1984 йили у мамлакатдаги миллионлаб ёшларни бирлаштирган Хитой ёшлар иттифоқига раҳбар қилиб сайланди. Масъул вазифада ўз қобилиятини яна бир карра намоён эта олган арбобга Хитойнинг энг мураккаб вилояти — Тибет музофоти раҳбарлиги ишониб топширилди. Бу пайтга келиб, Ху Цзинтао мамлакатнинг ўша вақтдаги раҳбари Мао Сзедун ишонган ва суянган мансабдорлардан бирига айланганди.\nШу тариқа ўтган йиллар мобайнида турли юқори лавозимларда хизмат қилган арбоб 1998 йили Хитой Халқ Республикаси Раисининг ўринбосари бўлди. Ху Цзинтао бир пайтнинг ўзида мамлакатдаги нуфузли сиёсий идора — Марказий Кенгаш қошидаги Олий мактабга ҳам бошчилик қилди.\nХитойни кўп йиллар идора қилган Мао Сзедун ўз ўрнига шогирдини қолдириб кетишни ихтиёр этди. Ана шу хоҳиш ифодаси сифатида Ху Цзинтао 2002 йили Хитой коммунистик партияси бош котиби этиб сайланди. 2003 йилнинг мартидан эса Хитой Халқ Республикасининг Раиси сифатида иш бошлади.\nХитой ҳали ҳануз коммунистик бошқарув тузумида яшаётгани сабабли, мамлакатда ҳукумат мансабдорлари, давлат раҳбари тўғрисидаги маълумотлар кўпда ошкор тарқатилавермайди. Айниқса, давлат раҳбарининг шахсий ҳаёти ҳар доим ҳам парда ортига яширилади…\nХитой Раиси санъат ва адабиётга қаттиқ ихлос қўйган. Бу қизиқиш ва интилиш талабалик давридан мерос: маълумотларга қараганда, Ху Цзинтао университетдаги таҳсил йиллари бадиий ижод билан шуғулланган, ҳатто талабалар рақс ансамбльида ҳам иштирок этган. Театр ва кинога муҳаббат қўйган давлат раҳбари ҳали ҳам қўшиқ куйлаб туради.\nХу Цзинтаога яқин бўлган кишилар унинг ҳофизаси ўта кучли экани, кўп йиллик воқеа ва юзлаб одамларни хотираси сақлаб қола олишини айтишади.\nХу Цзинтао ғарбона демократияга қарши кескин қарашлари билан танилган. Айни пайтда жуда юқори суръатда ривожланаётган мамлакатга бошчилик қилаётган сиёсатдон Шарқ халқлари чуқур тарихий илдизга эга бўлган миллий анъана ва қадриятларга эга экани, Ғарб давлатларининг демократияга асосланган эркинлик ғоялари бу қадриятларга мос келмаслигини урғулайди.\nХу Цзинтао давлат бошлиғи сифатида иш бошлаган дастлабки даврларданоқ коррупция ва порахўрликка қарши кураш сиёсий фаолиятинигн асосий йўналиши эканини эълон қилганди. Дарҳақиқат, айни пайтда Хитойда порахўрлик ўта оғир жиноят саналади ва бу қилмишни содир этганлар ўлим жазосига тортилади.\nЎз навбатида Ғарб мамлакатлари Ху Цзинтаони демократик тамойиллар, матбуот ва сўз эркинлигига қаршиликда айблашади. Шунингдек, Америка ва Европа сиёсатчилари Хитойда ҳукуматни танқид қилгани учун кўплаб оммавий ахборот воситалари ходимлари ҳибсга олинаётгани ва мамлакат журналистлар қамоқхонасига айланиб қолганидан хавотир билдиришади. Хуллас, Хитой Раиси ҳақида ана шундай бир-бирига зид турфа қарашлар шаклланган.\nҚадимги Хитой ҳикматларидан бирида тожу тахтга эга бўлиш, давлатни идора этиш минг от қўшилган аравани бошқаришдан мушкулроқ экани айтилади. Дарҳақиқат, давлатни, боз устига, дунёдаги энг кўп аҳоли яшаётган мамлакатни идора этиш ҳазил иш эмас. Осиёнинг кўзга кўринган сиёстдонларидан бўлган Ху Цзинтао қадимги ҳикматда айтилган ана шу мураккаб ва мушкул вазифани қойилмақом бажаришга ҳаракат қилиб келмоқда.\n← Аввалги Аввалги Владимир Путин: Халқаро сиёсат хусусида очиқ маъруза\nКейинги → Кейинги: Европанинг тинчини бузган воқеа


29 октябр 2020, Тошкент вақти: 02:07\n"Саид Ҳофиз Бағдодийнинг Хуросондаги волийси"\nВидеода таъкидланишича, Саид Ҳофиз исмли шахс "Исломий давлат" халифаси Абу Бакр Бағдодийнинг Хуросондаги волийси, этиб тайинланган ва ЎИҲ унинг итоатига ўтган:\n"Эндиликда халифалик томонидан Хуросон вилояти эълон қилиниб, унга волий этиб, Саид Ҳофиз тайинланганларидан сўнг Усмон Ғозий ва ҳаракатимиз ҳам у кишининг итоатига ўтдилар. Яъни, эндиликда Ўзбекистон Исломий ҳаракатининг мужоҳидлари расмий шаклда халифаликнинг Хуросон вилоятидаги лашкарларидан, ҳисобланадиган бўлган. Яъни, ҳаракат миқëсидан давлат миқëсига ўтилди. Узоқ йиллардан буëн куфрга қўл бермаган, аҳдига содиқ мужоҳидлар амир Усмон Ғозийнинг қўлига қўл қўйган ҳолда мусулмонлар халифаси Абу Бакр Бағдодийга байъатларини ошкор қилдилар", дея баёнот берилди ЎИҲ номидан эълон қилинган видеода.\nОзодликка етиб келган бу видео қачон ва қаерда олингани ҳақида ҳозирча маълумот йўқ. Видеога "Исломий давлат" байроғи тиркалган ва унинг остига "Жундуллоҳ" сўзи битилган. Бу ЎИҲнинг тарғиботи билан шуғулланиб келувчи студия сифатида танилган номдир.\nВидеода, афтидан, Бағдодийдан борган номани ЎИҲ жангарилари ўқиб бераётган шахс Саид Ҳофиз, дея тақдим этилган.\nАраб тилидаги номани, одатан, туркий миллат вакилларига хос талаффузда ўқиб бераётган кимсанинг Саид Ҳофиз экани, агар шундай бўлса, бу Саид Ҳофизнинг ўзи ким экани ҳақида Озодликда ҳозирча маълумот йўқ.\nВидео давомида ЎИҲ жангарилари, шу жумладан, Усмон Ғозийнинг ҳам бу киши орқали "Исломий давлат" халифаси Абу Бакр Бағдодийга байъат бергани акс этган.\nШу йилнинг мартидан буён Ўзбекистон Исломий ҳаракати амири Усмон Ғозий халифа Бағдодийга хайрихоҳлигини билдириб, бир неча видео ва аудео баёнотни тарқатди.\nИлк бор, 30 март куни унинг овозли файл тарзидаги баëноти тарқатилди ва унда ҳаракатнинг Толиблар етакчиси мулла Умардан масофалангани, унинг ўрнига ИД этагини тутишга ошиқаётгани билдирилган эди.\nУсмон Ғозий Бағдодий эълон қилган халифаликни "заиф мусулмонларнинг ушалмиш бир асрлик орзуси" деб атади.\nЎИҲ Толибларга ультиматум қўйди\nБундан ташқари, 2 август санаси билан тарқатилган яна бир матнли баёнотда Ўзбекистон Исломий ҳаракати Толибларнинг янги раҳбарига байъат бермаслигини билдирди.\nАксинча, баёнотда мулла Умарнинг 14 йил муқаддам ўлганини даъво қилган ЎИҲ Толибларнинг амалдаги раҳбариятини "ёлғончилик, афғонпарастлик, қавмпарастлик"да айблади:\n"Суюкли амиримиз Мулла Муҳаммад Умар роҳимаҳуллоҳнинг ҳаёти ва вафоти ҳақида ўн тўрт йил давомида умуман Ислом умматига, хусусан Хуросон диёридаги мужоҳидларга ёлғон айтиб алдаб келинди. У кишининг номидан ёлғон баёнотлар, билдиришлар тарқатилиб, кимларнидир сиёсий манфаатлари йўлида фойдаланилди. Ҳозирда эса у зотнинг вафоти атрофида бир-бирига қарама-қарши ёлғонлар уюштирилиб, Ислом умматини алдаш давом эттирилмоқда", деб таъкидланди ЎИҲ 2 август куни тарқатган баёнотда.\nШунингдек, баёнотида ҳаракат раҳбарияти Толибларни Покистон махсус хизматлари назоратига бўйсунгани учун қоралади.\nНатижада, ЎИҲ раҳбарияти мулла Умарнинг ўлганини тан олиб, унинг ўрнига ўнг қўли мулла Ахтар Мансурни амир, деб эълон қилган Толибларга бир неча талабларни қўйди:\nТолибларга қўйилган энг жиддий талаб эса "заиф мусулмонларнинг бир асрлик ушалган орзуси бўлмиш Исломий Халифалик сафига бирлашиш томон жиддий қадамлар қўйиш"дир.\n"Хуросон халифалик тасарруфида"\n2 август кунги баёнотда ЎИҲ "14 йилдан бери бой берилган қурбонликлар эвазига Афғонистоннинг 70 фоиз замини мужоҳидлар қўлига ўтди" деб иддао қилган эди.\n6 август куни Озодликка келиб тушган видеода эса Хуросон минтақаси "Исломий давлат" тасарруфига ўтди, деб иддао қилинди.\nЎИҲ раҳбарлари ўз баёнотида мунтазам тилга олган "Хуросон минтақаси" атамаси остида, одатан, ҳозирги Афғонистон, Эрон ва Марказий Осиё минтақасини назарда тутишини такрорлайдиган.\nСўнгги маълумотларда ЎИҲ жангариларининг, асосан, Покистоннинг Жанубий Вазиристон минтақасида қолаётгани, шу йининг бошидан буён эса Афғонистоннинг шимолий қисмига ўтиб, Толиблар сафида ҳукумат қўшинларига қарши жанг қила бошлагани хабар айтилмоқда.\nХусусан, Озодликнинг Форёб минтақасидаги манбаларига кўра, 6 ой давомида ЎИҲнинг 100га яқин жангариси оиласи билан Форёбнинг Рамазон ойида Толиблар назоратига ўтган ҳудудида қолмоқдалар.\nФорёблик ўзбек, 16 ёшидан буён Толибларга қарши жанг қилаётган 47 яшар Раҳмат Раис Озодликка берган интервьюсида вилоятда жанг қилаётган минг нафарга яқин Толибон жангариси орасида 100га яқини Ўзбекистондан борган ўзбек эканини аниқ биламан, деб даъво қилди.\n- 40га яқин ўзбек жангарисининг помиллари (оилалари - таҳр.) билан Форёбда борлигини аниқ биламан. Умумий ҳисобда 100га яқин ўзбекистонлик жангари ҳозир Форёбда, - деб таъкидлади Раҳмат Раис.\nҲаракатни Ўзбекистонда экстремизм, радикализм ва терроризмга оид қатор айбловлар билан айбланган, 1993 йилда мамлакатдан қочиб чиққан наманганлик дин пешвоси Тоҳир Йўлдош томонидан тузилган.\nҲаракат 1999 йилда Тожикистоннинг Жирғатол туманида ўзининг илк қароргоҳини қурган ва ўша ердан туриб, Қирғизистоннинг Боткент вилоятига илк йирик ҳужумини уюштирган эди.


Шохрух Хон: “Одамлар ҳаёлига келтирмайдиган муаммоларим бор” | www.Voydod.net\nШохрух Хон: “Одамлар ҳаёлига келтирмайдиган муаммоларим бор”\nKo'rildi: 330 | Bo'limi: |\nШохрух Хон Болливуд учун ҳамиша керакли қиёфа! Унинг иштирокидаги оддийгина ролик ҳамоммалашади. Шохрух фақатгина яхши актёр эмас, балки яхши суҳбатдош ҳам. Уоддий ва эътибор талаб қилмайдиган вазиятларда ҳам одамни ҳайрон қолдираолади…\n— Омаддан чарчаган пайтларингиз ҳам бўлса керак?\n— Агарнолисам гунох бўлади. Аммо баъзида мувафаққиятлар ҳам одамни чарчатади. Энг ёмони — ўша пайтларда фақатолқиш ва эътирофларга жавоб беришингизга тўғри келгани боис ўзингизга вақт ажрата олмайсиз.\n—Бугунги фильмларингизда ёш кўринишга интилиш кучли...\n— Балки…(Кулиб), ахир ким ҳам қаришни хоҳлайди? Вазиятни баҳолаш бироз ғалати, лекин бир гап —мухлислар мени ҳамиша навқирон кўришни исташади, буни сезаман. Шу сабаб, доимо уларга ёқиш, кўнглидан жойолиш учун ҳаракат килганман.\n— Назаримда, ортиқча уринишни ҳожатийўқ! Улар сизни шундоқ ҳам яхши кўришади!\n—(Кулиб), бу гапни кўп эшитганман. Лекин олдинга интилмаслик табиатимга хос эмас! Қолаверса, “етарбас!” деган фикрга келиш эса ҳаётимга нисбатан хиёнатдек кўринаверади. Гаури иш жараёнида тинимсиз равишда“Бизни унутиб қўйманг!” дея такрорлайди. Тўғри, рафиқам бу гапни ҳазил тариқасида айтади. Аммо баъзида ишгашу қадар шўнғиб кетаманки, чиндан ҳам кўп нарсани унутаман. Айтмоқчиманки, меҳнат килмасдан яшолмайман.Кунлаб ухламасликка, жонимни бериб ишлашга аллақачон ўрганиб бўлганман.\n— Шохрух Хонда ҳамманарса бор, дейишади...\n— Шукр, бор! Лекин одамлар ҳавас қилолмайдиган, ҳатто ҳаёлигакелтирмайдиган муаммоларим ҳам бор. Ташвишларимни атрофдагилар билан бўлишгим келмайди. Чунки дард —ўзимники! Одамларга фақат табассум ва меҳрим етиб боришини истайман.\n— Гаурисиз ҳаётингизниқандай тасаввур қиласиз?\n— Рангсиз! Оқ-қорадек…\n— Фарзандларингиз ё Гаури. Қай биринибиринчи ўринга қўясиз?\n— Албатта фарзандларимни! Бу жавобим Гаурин кувонтиради. Чунки, у ҳам менитанламаган бўларди. Бора–бора фарзандларга одам жуда ҳам боғланиб қолар экан. Ва энг ёмони - юрагингизнибир қисми меҳрга лиммо–лим бўлса, иккинчи қисми ҳавотирга тўлади.\n— Ҳавотир учун асос борми?!\n— Буни Болливуд қироли эмас, оддий отанинг жавоби сифатида қабул қилинг! Оддий хизматчи бўлганимдаҳам болаларимдан ҳавотир олган бўлардим.\n— Сиз ва болливудчиларнинг муаммоси ҳақида ёзишларигакўникиб кетгандирсиз?\n— Журналистларнинг хизмат вазифасига — ёзиш ва биз ҳақимиздаги ўзибилмаган шов-шувларни тарқатиш ҳам киради-ку (кулади)! Кўникмай илож йўқ.\n— Салмон Хон биланярашувингизни кўпчилик олқишлади...\n— У билан қачон уришиб қолган эканман?!Шунчаки муносабатларимизда бироз совуқчилик бор эди, холос.\n— «Омадсиз“ юриш”ларим бошқаларгаберган имкониятим демакдир», деган эдингиз…\n— Рост, кимнингдир омади бошқа бировнингтўхтаб туриши, кимнидир мувафаққиятсизлиги эса шеригининг шахдам қадамлар билан “юриши”га сабаб бўлади.\n— Нима сизни хурсанд қилади?\n— Мухлислардан миннатдорман!Фильмларимни томоша қилиш учун ўн-ўн беш рупия сарфлашади. Мен билан кўришиш учун фурсат кутишади. Уларгараҳмат айтишимнинг яна бир сабаби — мухлисларнинг эътибори туфайли гўзал актрисалар билан ишладим, энгқиммат меҳмонхоналарда яшадим, дунё кездим, севдим ва севилдим! Яратган шундай ҳаёт ато қилгани учун ШУКР!\n· Шохрух Хон йилда 5—6 маротаба Дехлига ота–онасининг қабринизиёрат қилишга боради.\n· Шохрух ва Кажол иштирокидаги «Ўғирланмаган келин» фильмигаМумбайда 700 ҳафта давомида чипталар талаш бўлган.\n· Актёрнинг банкдан оладиган ва берадиганҳисоб қоғозида ҳамиша «love, SRK» деган дастхат бўлади.


Солиқчига пора, куёвини ўлдирган қайнота ва ўзбекча гапирадиган қарға\nЖиззахда коррупцияга қарши курашга масъул солиқ назоратчиси пора билан ушланди. Фарғонадаги боғчаларда болаларга каравот етишмаслиги аниқланди. Марҳум хонанда Шаҳнозабонунинг жанозасига эстрада вакилларидан ҳеч ким бормади. Жорий ҳафта матбуот шу каби воқеалар ҳақида ёзди.\nОлий Мажлис депутати: Ўзбекистонга гени ўзгартирилган организмли озиқ-овқатларни олиб киришни тартибга солиш лозим\nЎзбекистонга таркибида гени ўзгартирилган организмлар мавжуд озиқ-овқат маҳсулотлари олиб кирилишини тартибга солиш лозим (“Даракчи”, 24 март). Бу ҳақда Олий Мажлис Қонунчилик палатаси Аграр ва сув хўжалиги қўмитаси аъзоси Исломжон Зокиров айтган. “Гени ўзгартирилган соя ўсимлигини еган молнинг гўштидан ҳомиладор аёл тановул қилса, туғилажак фарзанди турли нуқсон ва касалликлар билан дунёга келиши хавфи жуда юқори экани исботланган”, деб ёзади газета. Депутатга кўра, озиқ-овқат саноатида маҳсулотларга қўшилаётган биологик фаол қўшимчалар борасидаги ҳуқуқий асосларни ҳам ўз вақтида такомиллаштириш лозим.\nЖиззахда коррупцияга қарши курашга масъул солиқ назоратчиси пора билан ушланди\nЖиззах шаҳар давлат солиқ инспекцияси идораларида хавфсизлик ва коррупцияга қарши кураш шўъбаси тезкор ходими Акмал Бозоров пора билан қўлга олинди (“Ҳуқуқ”, 25 март). Солиқ назоратчиси “Кўк бозор” ҳудудидаги хизмат текширув ўтказгач, қонунбузарликни рўкач қилиб, тадбиркор Алишер Боймуродовдан 3 миллион 500 минг сўм пора талаб қилган. Шу тариқа у дўкондан дастлаб 490 минг, кейин 516 минг сўмлик маҳсулотларни олиб кетади. Тадбиркор ҳуқуқ идораларига мурожаат қилгач, 1 миллион 700 минг сўмни пора тариқасида олаётганда ушланади. Суд солиқ ходимини 6 йилга озодликдан маҳрум этди.\nФарғонадаги боғчаларда болаларга каравот етишмаслиги аниқланди\nИстеъмолчилар ҳуқуқларини ҳимоя қилиш жамияти Фарғона шаҳридаги мактабгача таълим муассасаларда бир қатор қонунбузарликларни аниқлади (“Истеъмолчи”, 23 март). Баъзи боғчаларда болаларга каравот, стол-стул ва ҳатто тарелкалар етишмаслиги ҳолати мавжуд. Ўқув қуроллари яроқсиз ҳолда, идиш ва қўл ювиш хоналари носоз. Боғча тарбияланувчилар учун келтирилган озиқ-овқат маҳсулотлари ва дори-дармоннинг яроқлилик муддати ва бошқа муҳим маълумотлар кўрсатилмаган. Қўпол қонун бузилишларига йўл қўйган боғча мудиралари жаримага тортилган.\nЖиззахлик ота қизига қўл кўтарган куёвини пичоқлаб ўлдирди\nАсли Ғаллаорол туманида туғилиб, Тошкент вилояти Қуйичирчиқ туманида яшаб келган Урал Раҳмонов 2015 йил 16 октябрь куни куёви А.Файзуллаевнинг жонига қасд қилди. “Ҳуқуқ” газетаси хабарига кўра, А.Файзуллаев хотини Л.Файзуллаевани уриб ҳақоратлайди. Шундан кейин келин бир муддат отасиникида яшайди. У.Раҳмонов қизининг калтаклангани ва ҳақоратлангани учун ўч олиш мақсадида куёвининг уйига бориб, уни чавақлаб ўлдиради. Ушбу жиноят юзасидан суд қайнотага 11 йил озодликдан маҳрум этиш жазоси тайинлаган.\nФарғона шаҳар тиббиёт коллежи ўқитувчиси 3000 доллар пора билан ушланди\nФарғона шаҳар тиббиёт коллежида 15 йил давомида ишлаб келган ўқитувчи порахўрлик учун қўлга олинди (“Постда”, 22 март). Исми ошкор этилмаган ўқитувчи коллежга ўқишга кирмоқчи бўлган қизларнинг ота-онасидан 500 доллардан пора сўраган. Ота-оналар қизларимизни имтиҳондан йиқитмасин деган ҳадик билан ўқитувчига 6 киши учун 3000 доллар берган. Ўқитувчи кўрсатилган маблағни олаётганда ушлангани ва қилмишига яраша жазолангани хабар қилинган.\nМарҳум хонанда Шаҳнозабонунинг жанозасига эстрада вакилларидан ҳеч ким бормади\n14 март куни 41 ёшидаги вафот этган хонанда Шаҳнозабонунинг дафн маросимига санъат олами вакилларидан ҳеч ким бормади, деб хабар беради “Даракчи” нашри. “Инстаграмда “опажоним”лаб уни ўлими билан кенг оммани “табриклаган”лар биронтаси жанозага келмади… Майли, давлат тадбири билан банддир десанг, шу куни давлат тадбири йўқ эди, тўй десанг ҳам, ҳозир у даражада тўй мавсуми эмас. Бирон жойи оғриб қолгандир десанг, наҳотки ҳаммаси ёппасига бирдан айнан шу куни оғриб қолган бўлса?!” дея ҳамкасбларини танқид қилган хонанда Манзура. “Биз артистларнинг ҳаммамиз фақат “понт”да, ўзга брендларни кийиб олиб реклама қиламиз, эрталабдан кечгача қаерда овқатланаётганимизни кўрсатамиз ва кимнингдир туғилган куни ё ўлими ҳақидаги “табрик”лар билан кифояланамиз, холос”, деган Манзура.\nСурхондарёдаги гапирадиган қарғани 70 мингга яқин мухлис “зиёрат” қилди\nСурхондарё вилояти Шеробод туманидаги ўқитувчи Бўри Раҳимовнинг шахсий ҳайвонот боғчасидаги “Гоша” лақабли гапирувчи қарғани кўргани Ўзбекистоннинг турли ҳудудлари ва чет эллардан одамлар бормоқда (“Ҳуррият”, 22 март). Қайд этилишича, 2003 йилдан ҳозирга қадар қарғани яқин ва олис юртлардан борган 70 мингга яқин мухлис “зиёрат” қилган. Айни пайтда 45 га кирган қарғани парваришлаш учун юз грамм хом гўшт, 1 литр ичиш учун, 4 литр чўмилиш учун сув, ёнғоқ, пишган тухум, картошка, сабзи, карам, уй нони, кунгабоқар, ерёнғоқ мағзи, чигиртка, ниначи кабилар керак бўлади. “Гоша”ни сотиб олиш учун муаллим Б.Раҳимовга 30 минг долларгача маблағ таклиф қилингани айтилган.


Президент: «Терилмаса ерда қолиб кетсин эди» » Ўзбекистон янгиликлари – Zamin.uz\nЙиғилишда президент Тошкент вилояти ҳокими Ғуломжон Ибрагимовдан ҳисобот қабул қилган. Суҳбат давомида президент вилоят ҳокимидан пахта кластерлари бўйича фикрини сўраган.\nШавкат Мирзиёев: - Вилоятда қанча пахта кластерига талаб бор?\nҒуломжон Ибрагимов: - Ҳозирча биттаси ишлаяпти. Қолган туманларнинг барчасида талаб бор.\nҒ.И: - Ҳа, тайёрланаяпти.\nШ.М: - Ўша битта кластер қанақа ишлаяпти?\nҒ.И: - Яхши ишлаяпти, Шавкат Миромонович. Давлатники билан бунинг фарқи бор.\nШ.М: - Албатта фарқи бўлади. Эгаси бор энди, эртага пахта теримида эгаси бўлади. Ҳозирдан теримни ўтган йилги тажрибадан келиб чиқиб, жой жойига қўйиш керак. Билиб қўйинглар, энди мактаб, коллеж, шифохона, олийгоҳ, ҳеч қайси пахта теримига чиқмайди.\nМенга керакмас, унақа пахтаям, унақа ютуқларинг ҳам керакмас. Бутун умр ўз-ўзимизни шарманда қилиб келдик. Бор йўғи бир миллиард икки юз миллион сўм бўладиган нарса учун бутун дунёга шарманда бўлганмиз. Болалар меҳнати, мажбурий меҳнат. Кимга керак эди бу? Менга умуман керак эмас, далада қолиб кетсин эди ундан кўра. Кластер ўзи териб олсин, ўзи сотсин.\nБош саҳифа » Ўзбекистон » Президент: «Терилмаса ерда қолиб кетсин эди»\n14:06 Президент: «Бюджет ташкилоти ҳеч қачон пахтага тегмайди, далада пахта ёниб кетса ҳам теккиздирмайман»\n12:04 Шавкат Мирзиёев: "Авваллари мумкин эмас эди. Худо у кунларни бошқа қайтармасин"


00:00 / 19.01.2013 | eski savollar | 1442\nШайх Хазратлари! Сизга саволим қуйидагича.Савол: Имом фарз намозлардан кейин жамоатга бурилиб, Оятул курсини, хамда зикрларни талқин қилади ва жамоат Имомга жöр бöлади шу амал сахих амалми? Пайг'амдаримиз с.а.в шу ишни қилганларми? ёки Сахобаларми? р.а ёки уларга эргаwганларми? умуман бу хақда сахих далил борми? бöлса илтимос келтирсайиз, бöлмаса, бу қаэрдан кириб келган бизни Мазхабга?Саволда камчилик ёки хатолар, ёки такрорий бöлса узуримни қабул қилинг. Аллох сиздан рози бöлсин.\n- Бу амални Расулуллоҳ соллаллоҳу алайҳи васаллам қилганлар. Саҳобалар ҳам қилганлар. Фақат улар ёлғиз қилганлар. Аммо сиз айтгандек қилиш мумкин эмас ҳам демаганлар. Бизнинг ва бошқа ерлардаги одамларнинг шароитида ҳамма ўзи қила олмаслиги учун имом раҳбарлигида қилиш йўлга қўйилган, ҳаммага маъқул бўлган.


«Барселона» Роналду учун «Ювентус»га икки футболчисини беришга тайёр\n«Барселона» клуби Криштиану Роналду учун «Ювентус»га икки нафар футболчисини беришга тайёр, дея хабар бермоқда AS.\nМанбанинг ёзишича, Каталония клуби португалиялик 36 ёшли ҳужумчи учун Турин клубига Антуан Гризманн, Серхи Роберто ва Филиппе Коутиньо сингари ўйинчилардан икки нафарини беришга тайёр.\nАввалроқ, «Барса» президенти Жоан Лапорта Месси билан бирга Роналдуни ҳам ўз жамоасида кўрмоқчи экани ҳақида хабар берилганди.\nМаълумот учун, Криштианунинг «Ювентус» билан амалдаги шартномаси 2022 йилда якунига етади. Португалиялик форвард якунланган мавсумда 29та голга муаллифлик қилиб, А Сериянинг энг яхши тўпурарига айланганди.


ҚОЗОҒИСТОНДА ПРЕЗИДЕНТ САЙЛОВИ БЎЛИБ ЎТДИ - AUZ.UZ\nҚОЗОҒИСТОНДА ПРЕЗИДЕНТ САЙЛОВИ БЎЛИБ ЎТДИ\n2019 йил 9 июнь куни бўлиб ўтган сайловда Қозоғистон фуқароларининг 77,4 фоизи иштирок этиб, овоз бергани маълум қилинди,деб хабар берди ЎзА.\nМаълум бўлишича, сайлов куни Нурсултон ва Алмата шаҳарларида ҳукуматдан норози кишилар митинглар уюштирган. Ички ишлар вазирининг биринчи ўринбосари Марат Кожаевнинг қайд этишича, митинг уюштирган шахслар мамлакатда тақиқланган экстремистик гуруҳларга алоқадор бўлган. Шу билан бирга, митинглар қонунга зид равишда ташкил этилган. Қўпол конунбузарликка йўл қўйган шахслар қонун олдида жавоб беради.\nСайлов натижаларига кўра, президетликка номзодлардан бири – амалдаги президент, “Нур-Отан” партиясидан Қосим-Жомарт Тоқаевга сайловчиларнинг 70 фоиздан ортиғи овоз берган ва у мутлоқ ғалабага эришиб, Қозоғистоннинг янги президенти бўлди.


Навбат пойтахт йиғинига | "NAVBAHOR" FUTBOL JAMOASINING RASMIY WEB SAHIFASI\nНавбат пойтахт йиғинига\nРежага кўра жамоамиз бугун “Андижон” жамоаси билан назорат ўйинида майдонга тушди. Учрашувда бош мураббий Бахтиёр Ашурматов жамоа йиғинида иштирок этаётган футболчиларни амалда нималарга қодир эканликларини билиб олишни мақсад қилганди. Шу сабабдан бўлимлардаги таркиблар икки хил кўринишга эга бўлди. Айнан учрашувдан келиб чиққан ҳолда жамоада қоладиган ўйинчилар тақдирига ойдинлик киритилади. Ўйин хусусида тўхталадиган бўлсак, “Андижон” жамоаси 3:2 ҳисобида ғалаба қозонди. Биринчи бўлимда Дониёр Усмонов дарвозасига иккита тўп киритган мезбонлар танаффусдан кейин яна бир бор муваффақият қозонишди. Иккинчи бўлимда майдонга тушган ёшларимиз эса иккита гол уришга эришдилар. Голларга Омон-Биик Ҳалилов ҳамда Муҳаммад Расуловлар муаллифлик қилишди.\nЗахирадан майдонга тушганлар: Сергей Смородин, Раҳим Қодиров, Никита Павленко, Омад Тойлоқов, Низом Норов. Мезбонларнинг голларига Расул Раҳмонов (2 та) ва Омад Тойлоқовлар муаллифлик қилишди.\nИлҳом Бойдедаев, Қаҳрамон Маҳаммаджонов, Ислом Жўраев ва Аъзам Алиевларда жароҳат борлиги сабабли “Андижон”га қарши ўйинда иштирок эта олишмади. Январь ойи бошларида “Оқ-тепа” жамоасидан таклиф этилган Азамат Мамаджанов ва кўрикда бўлган бир қатор ёшларга эса жавоб берилган. Жамоамиз аъзолари эртага енгил машғулот ўтказишади. Шундан сўнг футболчиларга икки кунлик таътил эълон қилинади. 22 январдан эса машғулотлар Тошкентда давом эттирилади. Пойтахт йиғинида ўртоқлик учрашувларида майдонга тушиш режалаштирилган. Футболчиларимиз 29 январда Бекободнинг “Металлург” клуби, 2 февралда эса Муборакнинг “Машъал” жамоасига қарши майдонга тушишади. Шунингдек, “Навбаҳор” 5 февралда старт оладиган ПФЛ кубогида ҳам иштирок этади.


Posted on October 2, 2012 by Jahongir Muhammad\n6. Тил-туннинг моҳитоби\nТил билмаган дил билмайди, дил билмаганни эл билмайди. Бошқача айтганда бировнинг тилини билмасангиз унинг дилини ҳеч қачон англай олмайсиз. У ҳам сизнинг кимлигингизни англамайди. Тилмочлар сўзларни ўгирадилар, лекин сўзлар соҳибининг нафасини, ҳиссини, туйғуларини чевира олмайдилар. Таржимонлар ёрдамидаги суҳбатлар эса дипломатиядир – тавозе, манзират ва ҳоказо. Қолаверса, бир умр ёнингизда таржимон бўлмайди.\nБир куни қўшнимиз:\n-Америкада кўп йил яшадим, лекин энди тилни ўқияпман. Бунга йўл миршабининг тўхтатгани сабаб бўлди. Унга ҳақлигимни тушунтириб беролмадим. Индамайгина жазога рози бўлдим. Кейин билсам, у мени судга юборган экан. Бордим. Таржимон ҳам менинг айтганларимни судьяга англата олмади. Шундан кейин тил ўрганишга қатъий қарор бердим,-деди.\nҚўшним бу гапларни чуқур хўрсиниш билан айтди. Ўйланиб қолдим… Бунинг устига овқат учун берадиган купонини ҳеч “ҳазм” қила олмадим. Дўкондан бир нарса харид қилганимизда худди ҳамма бизга қараётгандек ва:\nШунинг учун дўконга борадиган кун юрагим “жизиллаб” турарди.\nБир кун Роҳила ўйлаб юрган гапларимни айтиб қолди:\n-Қачонгача бундай яшаймиз? Иккаламиз ҳам илмли-билимли бўлсак, наҳотки инглиз тилини ўргана олмаймиз? Ўрганмасак, уй-жой ҳам қилолмаймиз, машина ҳам ололмаймиз, қаддимизни кўтариб ҳам юролмаймиз. Дўконга бормай қўйганингизни энди тушундим, бу купонидан тезроқ қутулишимиз керак.\nУ ҳақ. Турган турган жойида тугар. Ҳаракат қилиш керак.\nРоҳила билан ҳар куни Бивертон деган шаҳарчадан автобусга миниб, Портландга борамиз. Автобус жуда оз ва қатнов оралиғи узоқ. Айнан бекатдаги таблога ёзилиб қўйилган вақтда келади ва бир дақиқа ҳам кутмай кетаверади. Ҳатто югурсангиз ҳам тўхтамайди. Қоида шу, олдинроқ келиб, кутиб туришингиз керак. Автобус шоферига йўловчи борми, йўқми, фарқ этмайди. Бир киши билан ҳам, йўловчисиз ҳам бориб-келаверади. Ҳар куни шу ҳол: автобусда биздан бошқа деярли ҳеч ким бўлмайди. Ҳамманинг ўз машинаси бор ва янги келганлар ҳам автобус машмашасидан қутулиш учун эски машина бўлсада харид қилиб, “тириллатиб” юришибди.\nПортланддаги Муҳожирлар идорасигача иккита автобусга чиқишимиз керак, бир соатдан кўп юради.\nИдора бошлиғига кирдик:\n-Бизни бу ўқиш қониқтирмайди, кунига бир соатлик дарсда ҳеч нарса ўргана олмаяпмиз, ўттизта одамдан исмини сўрагунча бир соат ўтиб кетади,-дедик русчалаб. У асли рус.\n-Ҳукумат овқат пулини бераятими?\n-Ҳомий ташкилот ҳолингиздан хабардорми?\n-Хабар олиб туришибди, бизга бир неча кексаларни беркитган, ёрдам бериб туришибди. Меҳмонга, дўхтирга олиб бориб келишади.\n-Ундай бўлса мазза қилиб юраверинглар! Биз сизларга иш топгунча ана шу бир соатлик дарсга қатнаб турасизлар. Қачон иш топсак ўшанда айтамиз.\n-Бизнинг мақсадимиз чинакамига тил ўрганиш, бизга ёрдам беринг.\n-Бошқа имкониятимиз йўқ.\n-Биз моддий ёрдам сўрамаяпмиз. Бизга тил ўргатинг. Бизни Америкага нимага олиб келишди бўлмаса?\n-Биз олиб келмадик сизларни, олиб келган ташкилотга боринг, улар идорамизни лойиқ топишгани учун ҳукумат билан келишиб сизларни бу ерга йўллашган.\n-Наҳотки бизга йўл кўрсата оламасангиз…\nБошлиқ охири бизни бир аёлга топширди. У ҳар томонга телефон қилди. Портланд шаҳрида уч жойда бепул курслар топилди. Биттаси Портланд университетида экан. Бордик. Ҳамма ёшлар. Уларнинг тиллари келишиб ҳам қолган. Бизнинг эса кўзимиз олма-шафтоли теради, ҳайронмиз. Бир соат олдин ўрганганимизни ҳам эсдан чиқариб тураверамиз. Қирқ ёшдан кейин тил ўрганишга бало борми, деган гапларни ҳам эшиттик. Лекин 70 ёшли америкалик рус тилини ўрганаётганини ўқиб таскин топдик. Зотан, юзга кирсанг ҳам билим билан юзлаш, деган гап бежиз эмас. Биз ҳали энди элликка қараб “эмаклаяпмиз”.\nЭрталаб “Ирко”га бориб, у ердан чиқиб, югурганча Университетга ўтамиз. Тушлика вақт қолмайди. Елкамизга осилган сумкаларимизга уйдан овқат олиб чиққанмиз, бекатда ёки Портланд марказидаги сайлгоҳда тезда “томоқдан ўтказиб юборамиз”. Вақтни қизғанамиз. Мана шу ишимиз америкаликларга ўхшаб кетмоқда. Улар оч қолдиларми, сумкаларидан бир нарса топилади.\nБаҳор келмоқда. Гоҳо этни чимчилаб кетадиган салқин. Гоҳо қуёш милтираб қолади. Ёмғир ёғмаган куннинг ўзи йўқ. Қуёш кўринган пайтда Портландда ишлайдиганлар гуриллаб шаҳар марказидаги сайлгоҳга чиқадилар. Ўртада амфитеатр бор. Ҳамма зиналарда қатор ўтириб олиб овқатини ейди. Баъзан биз ҳам уларга қўшиламиз.\nБунинг бошқа фойдасини эса кейинчалик билдик. Америкада турли витаминлар ичиб туриш керак экан. Агар витаминдан қочсангиз унинг ўрнини тўлдириш ҳақида ўйлашингиз лозим. Масалан, бу ерларда Қуёш кам кўрингани учун организмда “Д” витамини етишмайди. Ҳаво совуқ бўлса ҳам Қуёш кўриндими, кўпчилик ундан фойдаланиб қолишга уринади. Бизнинг эса дардимиз бошқа. Тил ўрганиш керак. Битта черковда ва кечки ўрта мактабда тил курслари борлигини айтишди. У ёққа ҳам югурадиган бўлдик. Ҳафта охири “муаллимларимиз” Реней ва Шёрли уйга келишади.\nРоҳиланинг тил ўрганиш қобилияти яхши. Туркияда ҳам иккита романни ўқиб чиқиб, гаплашиб кетаверган ва у “Ўзбекистондан келдик” деса, гапирганини кўриб, ишонмаганлар ҳам бўлган. Мен тилни лаҳжасидан бошлайманми, қоидали қилиб гапиргунимгача вақт керак. Қолаверса, аввал ўзбекча ўйлаб, кейин таржима қилиш одатим ҳам панд беради.\nХаёлда эртагим, хаёлим тентагим дегандек, инглиз тилини тез ўрганиш учун жуда кўп “ҳунар”ларни ўйлаб топдик. Масалан, уйдаги ҳамма нарсанинг устига қоғозчалар ёпиштирилган турарди. Қоғозда ўша нарсанинг номи ёзилган. У ёққа ўтсак ҳам овоз чиқариб ўқиймиз, бу ёққа ўтсак ҳам. Ўқиймиз деса унча тўғри бўлмайди. Ёдлаймиз. Чунки инглизчада жуда кўп сўзлар бошқача ёзилиб, бошқача ўқилади.\nБаъзи калималарни ўзбек, рус, тожик, турк тилларига яқин сўзларга мослаб эслаб қолишга уринардим. Баъзан эса бу сўзлар мазмунан ҳам жуда яқин келиб қоларди. Масалан, сигирни “кав” (cow) дейишади. Тожикча эса “гав”. Қиз фарзандни дотер (daughter) дейишади, тожикчада эса “духтар”. Ёки “zip” деган сўз бор. Бу ўзимизда “зип этиб” дегани, олдига феъл ясовчи “то” қўшимчасини қўшиб “to zip” дедингизми, бу “зипилламоқ” бўлади.\nАна шундай сўзларнинг қўлбола луғатини тузиб олдим. Кейин халқаро калималарни ёзиб чиқдим. Улар ҳам айни. Лотин ва испан тилидан келган аксар сўзлар ҳам ўзгаришсиз қолган. Лекин кўпларининг этимологиясига қарасангиз форс тилига бориб тақалади. Арабча сўзлар ҳам анчагина.\nХуллас, икки ой деганда унча-бунча гаплашадиган бўлдик. “300 та сўзни билсанг гаплашиб кетаверсан” деган “гап” бор. Мингдан зиёд сўзни билганимда ҳам гаплашиб кетишим қийин бўлган. Бу ерда инсоннинг ўз-ўзига талаби ҳам рол ўйнар экан. Гапираётганда хато қилмаяпманми, деган ҳадик кучли бўлгани учун ўйлаб-ўйлаб барибир хато қилавераман. Демак, “Хато қилаяпман” деб ўйламасдан гапиравериш керак. Ўшанда тилни тезроқ ўрганиш мумкин.\nҚизиқ бир воқеа бўлган. Келган кунларимиз эди. Беш олтита сўзни ўрганиб олдим. Дўконга борганда қизимга:\n-Қани ўзим гапирайчи, сен қараб тур,-дедим.\nКичкина радио олишимиз керак эди.\n-Take me that recorder,-дебман.\n“Take” сўзи “ол”, “give” дегани эса “бер”. Каллам ўзбекча ишламайдими, “бер”нинг ўрнига “ол” деб айтибман. Қизим қўлимдан тортқилаб:\n-Дадажон нима деяпсиз, “мани олгин” деяпсизку,-деб қиқир-қиқир кулди. Сотувчи эса лабини тишлаб турибди. Кейин билдимки, у кулса, харидорни камситиш ҳисобланаркан. Бечора кулгисини ҳам яшириб турибди. Қизим тушунтириб бергандан кейин уялиб қолдим. Лекин ўзбекчада׃\n-Ана уни бу ёққа ол,-дейиш ҳам мумкин. Инглизчада эса бу кулгили чиқиб қолади. Демак, сўзлардан кўра жумлаларни ёдлаш афзалроқ экан.\nДарвоқе, Роҳиланинг тажрибаси шундай, у аввал сўзларни эмас, жумлаларни ёдлаганди ва грамматикани ўрганиб мендан тезроқ, пухтароқ гаплашиб кетди.\nАслида тилни болалардан ўрганиш керак, чунки улар тезроқ эгаллашади. Бизникилар ҳам бир ойга қолмай чуғурлашиб кетишди. Мактабда ҳам, маҳаллада ҳам инглизча гапиришади. Улар она тилини йўқотишмасин, деб биз уйда тинмай ўзбекча гапиришга қарор қилдик. Ҳатто дарсларига оид саволларни сўрашса ҳам ўзбекча жавоб қилардик. Эгизларимиз Ўзбекистондан чиққанимизда беш ёшда бўлганлари учун ўзбек тилида қийналиб гапиришарди. Аммо биз гапиравергач, улар ҳам “илдириб” кетишди. Барибир улар учун инглиз тили биринчи, ўзбек тили иккинчи бўлиб қолди. Муҳитни бутунлай енгиш мумкин эмас экан.\nШуларга қарамай, ўзимиз икки ой деганда “ичкарига чиқ” ёки “ташқарига кир” дейишдек кулгили аҳволга тушмайдиган бўлдик. Бошқача айтганда йўл миршаби тўхтатса, ўз ҳақимизни ҳимоя қила оладиган даражага етдик.\n-Сизларга мактаблар ёки илмий марказлардан иш қидирмоқдамиз,-дейишгани бизни қувонтирди. Лекин иш деган “жонивор” топилавермади…\nЎшанда 1998 йил эди. Орадан ўн йилча ўтиб, АҚШда 6 та китобим чиқди. Неча йиллик орзуим – “Ўзбекча-инглизча мукаммал луғат”ни нашр эттик. Роҳиланинг ўзи яна “Ўзбек тили феъллари” ҳақида инглиз тилида илмий рисола битди. Агар овқат учун берадиган купонига кўникиб, тил ўрганмасдан юраверганимизда бугун АҚШда ўрта синфнинг юқори поғонасига кўтарила олмаган бўлардик.\nХуллас, тил моҳитоб ўлароқ тундек кўринган келажагимизни ёритди.\n2. “Жет лаг”\n4. Пост Меридиан\n« Шунчаки фикр Ўзбекистон »\nБошқа дунё « Jahonnoma, on October 10, 2012 at 1:04 am said:\n[…] https://jahonnoma.com/2012/10/02/boshqa6/ […]\nБошқа дунё « Jahonnoma, on October 14, 2012 at 12:05 am said:\n[…] https://jahonnoma.com/2012/09/26/boshqa5/ 6. Тил-туннинг моҳитоби https://jahonnoma.com/2012/10/02/boshqa6/ 7. Биринчи машинам […]\nБошқа дунё « Jahonnoma, on October 17, 2012 at 11:56 pm said:\n[…] 6.Тил-туннинг моҳитоби […]


Ҳали ҳам генетик модификацияга ишонасизми?\n2016 йил Бихара штати SRIни кенгроқ амалга жорий этиш учун 50 млн. АҚШ доллари ажратмоқчи бўлди. Бунинг учун қўшимча ёрдам топиш чораларини ҳам излади. Вазирлик вакили фермерларни бу методга қўшимча ўқитиш зарурати ҳақида гапирар экан, “Бизнинг бу борадаги энг катта муаммомиз – одамлар бу методни ўрганишга чанқоқ, аммо ўқитувчилар етишмаётир”, деди.\nSRIга ўхшаган агроэкологик метод ўз натижасини кўрсатиб ҳосилдорлик рекорд даражасига етиб турган паллада Европадаги давлат ташкилотлари ва фондлари ана шу самарали методни қўллаб-қувватлашга сира ҳам шошилмади, ҳозир ҳам шошилаётгани йўқ. Чунки ўша давлатларнинг биотехнологик компаниялари эса жаҳонни очликдан қутқаришнинг ягона воситаси сифатида генетик модификация (ГМО) сифатида пестицидга қарамликни фаоллик билан илгари сурмоқда.\nБоз устига генетик модификацияланган организмлар атрофида ҳар доим шовқин кўтарилиб туради. Ўтган уч ўнйиллик ичида ГМО устидан ўтказилган тадқиқотларга миллиардлаб доллар сарфланганидан сўнг сунъий шароитда ўстирилган трансген экинлар гўёки ҳосилдорликнинг ошишига умид уйғотмоқда. Айни чоқда ГМО учун гербицидларнинг қўлланиши тез суръатларда ошиб бораётир. Чунки уларнинг аксари жуда кўп миқдордаги химикатларга чидамлиликка лойиҳалаштирилган. Бу тасодифий ҳодиса эмас, ахир трансген уруғларни жаҳон миқёсида етиштирувчилар пестицидларни ишлаб чиқарувчи компаниялардир.\nБугунги кунда кичик фермерлар дунё бўйича 80 фоиз қишлоқ хўжалик маҳсулотларини етиштиради. Ҳиндистон қишлоқларида яшовчи Сумант Кумарга ўхшаган фермерлар эса янги, оммавий “яшил инқилоб”ни амалга ошириб, дунё аҳолисини ростакамига боқишга қодир бўлган методни намойиш этди.\nЭътибор қилган бўлсангиз, юқорида биотехнологик компаниялар ва ГМОлар ҳақида ҳам гап борди. Генетик модификацияланган организмлар ҳақида сўз юритишдан олдин уларни етиштирувчи компанияларнинг энг пешқадами ҳақида икки оғиз сўз:\nЎтган аср сўнгларида дилбар шоиримиз, марҳум Муҳаммад Юсуф бир шеърида:\nБир куни ажойиб замон келади,\nТанкалар далада пахта теради –\nдея самимий орзусини ифода этган эди. Замоннинг зайлини қарангки, унга илҳом бағишлаган ана шу олийжаноб туйғу ҳаётда бўлган ҳам экан-у, аммо, таассуфки, вазият у орзу қилгандек самимиятга йўғрилмасдан бошқачароқ, яна ҳам аниқроғи, ғаразлироқ тарзда кечган экан. Буни “Монсанто” компанияси фаолияти тасдиқлайди.\nМонса́нто – биотехонологик ўсимликлар етиштириш бўйича дунёдаги энг пешқадам трансмиллий компания. Асосий маҳсулотлари – жўхори, соя, пахтанинг модификация қилинган уруғлари, шунингдек, дунё бўйлаб кенг тарқалган “раундап” номли гербициддир.\nКомпанияга ўттиз йилдан ортиқ доришунослик соҳасида ишлаган Жон Франсис Куини 1901 йил асос солган ва уни турмуш ўртоғининг қизлик фамилияси билан “Monsanto” деб атаган. 1928 йил компания бошқаруви унинг ўғли Эдгар Монсанто Куини қўлига ўтган. 2013 йилда компанияда 21900 ходим ишлаган. Ўша йилда компаниянинг айланма обороти 14,861 миллиард АҚШ долларини; йиллик соф фойдаси 2,482 миллиард долларни ташкил этган.\n“Глифосат” деб аталган Roundup – маркали гербицидни «Монсанто» ходимлари ихтиро қилган ва 1970 йилларда бозорга чиқарган.\n2005 йилнинг март ойида “Монсанто” сабзавот ва мевалар уруғини етиштиришга ихтисослашган йирик уруғчилик компанияси “Seminis”ни ўз таркибига қўшиб олади. 2007-2008 йиллар ичида дунёдаги 50 та уруғчилик компаниясини “ютиб” юборади ва бу иши учун жиддий танқидга учрайди. Жамоатчилик ва ОАВ уни биоқароқчилик ва сайёранинг биотурланишига хавф солаётганликда айблайди.\n1960 йилларда “Монсанто” ишлаб чиққан ўсимликларни дефолиация қилишда қўлланиладиган «Агент Оранж» Вьетнам урушида кимёвий қурол сифатида ишлатилади. Бунинг учун 1984 йил компания америкалик Вьетнам уруши ветеранларига компенсация тўлашга мажбур бўлади. Вьетнам жамоатчилик вакиллари тарқатган хабарга кўра, диоксиндан заҳарланган уч миллион вьетнамликнинг бир миллиондан ортиқ авлоди 2008 йилга келиб, ўн саккиз ёшида туғма ногирон бўлиб қолган. Аммо компания вьетнамлик жабрдийдаларга компенсация тўлашдан бош тортган. Ўша кезларда компаниянинг Аннистон шаҳрида жойлашган заводи АҚШнинг полихлор бифенил ишлаб чиқариш бўйича энг катта заводи ҳисобланган. Завод қирқ йил давомида шаҳар ичидан оқиб ўтадиган дарёга заҳарли чиқиндиларини оқизиб келган. Бунинг оқибатида шаҳар аҳолиси ёппасига ўла бошлаган. 2002 йил суд “Монсанто”га шаҳардаги заҳарланиб ўлганлар оиласига ҳамда касалликка чалинганларга 700 миллион доллар компенсация тўлашни юклаган. Даъвогарлар шаҳар аҳолисидан 20 000 киши эди.\n1982 йил “Монсанто”нинг бир гуруҳ тадқиқотчилари (Robb Fraley, Robert Horsch, Ernest Jaworski, Stephen Rogers) фанда биринчилардан бўлиб ўсимликларнинг генетик трансформациясини амалга оширди. Ана шу ихтироси учун 1998 йил АҚШнинг Технология учун миллий медали билан тақдирланди.\n1987 йил “Монсанто” илк бора генетик модификация қилинган ўсимликларни дала шароитида тажриба қилиб кўрди.\n1996 йил қишлоқ хўжалиги учун муҳим бўлган соя ва пахтанинг генетик модификация қилинган уруғи жаҳон бозорига илк дафъа олиб чиқилди.\n“Монсанто” – кўп йиллик тадқиқотлари натижасида маълум маънода инсон ва ҳайвон организмига зарари бўлмагандек кўринаётган маҳсулотлар етиштиришга эришган бўлса-да, ҳар доим генетик модификацияга қарши бўлганлар танқидига учраб келади. Чунки компания етиштирган маҳсулотлар инсонларга ҳозирча зарар етказмаётгандек кўринаётгани уни буткул зиёнсиз деб хулоса чиқаришга асос бўла олмайди. Шу боисдан вақти-вақти билан дунё миқёсида компания сиёсатига қарши намойишлар бўлиб турибди. Жумладан, 2013 йилнинг 25 майида “Монсанто” компанияси ва унинг ГМОларига қарши бўлиб ўтган намойишда 52 мамлакатнинг 436 шаҳридан 2 миллион одам иштирок этди. 2014 йилда ҳам худди шундай намойиш ўтказилди (https://ru.wikipedia.org/wiki/Monsanto_Company).\n2015 йил Халқаро ракни ўрганиш агентлиги глифосат (“раундап” номли бутун дунё бўйича қўлланиладиган гербицид) моддаси устидан ўтказилган тадқиқот натижасини эълон қилди. Тадқиқот ишида бу модда 700 хилдан ортиқ, озиқ-овқат маҳсулоти таркибида мавжуд экани, бу рўйхатда нон ҳам борлиги маълум бўлди. Ҳайвонлар устида ўтказилган тадқиқотлар глифосат ДНКда мутация чақириши, хромосомаларни зарарлаши, рак пайдо бўлишига шароит яратишини кўрсатди. Компания буни рад этиб, “Агар ундан тўғри фойдаланилса,(?) инсон саломатлигига зарар етказмайди”, деди.\nДругие материалы в этой категории: « Ҳурматга сазовор зотлар – олиму уламолар\tХулқнинг ёмонлиги иймон заифлигидан далолатдир »


UzNews - Туркиядан Ўзбекистонга қарийб 79 млн сўмлик дориларни олиб кирмоқчи бўлган шахс ушланди\n28 авг 2021, 11:02\nТуркиядан Ўзбекистонга қарийб 79 млн сўмлик дориларни олиб кирмоқчи бўлган шахс ушланди\nШунингдек, Тошкент вилоятида ҳам 180 млн сўмлик дориларни ноқонуний сотаётганлар аниқланди.\nМаълум қилинишича, “Тошкент-АЭРО” ихтисослаштирилган божхона комплексининг ходимлари томонидан аввалдан олинган маълумотларга асосан, Истамбул-Тошкент йўналиши бўйича учиб келиб, “яшил” йўлак орқали ҳаракатланган К.С. нинг юклари божхона кўригидан ўтказилди.\nНатижада, унинг юклари ичида божхона ходимининг оғзаки сўровида айтилмаган, дастлабки ҳисоб-китобларга кўра, умумий нархи тахминан 78 млн 650 минг сўмга тенг 513 дона турли хил дори воситалари борлиги аниқланди.\nХудди шундай, Тошкент вилояти Оҳангарон тумани ҳудудида тезкор тадбир ўтказилганда, Ю.Ш. бошқарувидаги Damas’да олиб келинган, Ўзбекистон фуқароси С.И.га тегишли бўлган умумий қиймати 180 млн сўмлик, 6 минг қути Cefoperazone номли дори воситаларини харидорга сотилаётган вақтида ходимлар томонидан тўхтатиб қолинди.